text:
Mukaka
Mukaka (milk in English) inowanikwa pamhuka dziri pamupanda wedzinoyamwisa. Mukaka unodyiwa nevanhu unokamwa pamombe kana pambudzi. Mombe inokamiwa mukaka panguva yokunge iine mhuru.
Zvinogadzirwa neMukaka[chinja | edit source]
Mukaka unogadziriswa zvinhu zvakawanda zvinosanganisira: yoghurt; cheese; butter; ice cream; milk chocolate nezvimwe zvinwiwa nzvekubikisa.
Kana mukaka uchinge wakodzekwa unoita ruwomba pasi pacho paine mutuvi kana kuti mvura. Ruwomba runoshandiswa ruchidyiwa rwakadaro kana kugadzira butter, cheese nezvimwewo.
Mukaka WaAmai[chinja | edit source]
Munhukadzi kana asununguka mwana mazamu (breasts) anoburitsa mukaka weanonwisa mwana. Vanoita zvehutano vanokurudzira kuti mwana anwe mukaka uyu kusvika pagore nemwedzi mitanhatu nekuti mumukaka uyu munowanikwa zvese zvinodiwa pakuti mwana akure zvakanaka. Vakadzi vanosununguka vana vaine chirwere cheshuramatongo (HIV) havakurudzirwe kuyamwisa mwana nekuti vanokwanisa kutapurira hutachiwana kumwana nenzira iyi.
Tsika[chinja | edit source]
- Kurera imbwa nemukaka mangwana inofuma yokuruma.
- Mukaka uri kugabha-gabha uri muhwedza (milk pail).
- Mukaka uchangokamwa unonzi manza yemukaka - fresh milk.


c: text/html

text:
Ganda
Ganda (Race in English) zvinotaura boka revanhu vane:
- Ruvara rweganda rwakada kufanana.
- Tsika nemagariro zvinoda kufanana.
- Vane madzitateguru vakabva kudunhu rimwe kana matunhu ari pedyo napedyo.
Kupiwa kweZita[chinja | edit source]
Zita iri rokuti ganda ratorwa richibva pashoko rokuti Rusarura Ganda (Racism) kunova kusarurana kunoita vanhu zvichienderana nokuti mumwe ane ganda rakaita sei - Black, Brown, White, Beige, Yellow zvichongodaro.
Mapoka eGanda anonyanya kutaurwa ndeanotevera:
Arab - vakagara kuMiddle East neNorth Africa.
White - Varungu

robotstxt: allowed

filter: keep


text:
Nhooshanu
Muchidzidzo Pimanyika, nhooshanu (pentahedron kuChirungu) chiumbwa chemhando wenhoozhinji chine zviso zvishanu. Pakupiwa kwezita, zviso zvechiumba zviri kufananidzwa nenhoo; kuverengwa kwehuwandu hwemativi aya ndiko kunopa chiumbwa zita racho.
Zviumbwa zviviri zviri paboka iri ndezvinoti: Dumba reSkweya uye Zhumwi regonyonhatu. Boka rezviumbwa izvi zvinokwaniswa kuva gonyozhinji remachenzano, apa kureva kuti zviso zvacho zvinotodzana pakufanana uye kuenzana . Boka irori rinoitawo zviumbwa zvisina muchenzano wezviso, apa kureva kuti zviso hazvitodzani pakuenzana kana kufanana.
Nhoozhinji ine zviso zvisina kuchenzana inonzi nhoozhinji isakachenzana - irregular polyhedron.
Nhooshanu hainyanye kutaurwa sekutaurwa kunoitwa nhooina kana nhoosere.


text:
MAGWEDEREROKO
Kudimburura “Babironi zonene”
BUKE zEhororo kwa kara noyifanekeso yoyinzi. Pasihonena, azo kutumbura mukadi ogu va tjanga posipara sendi edina “Babironi zonene.” Mukadi ogu kumutanta asi age kuna hingire ‘ponomuhoko donombunga dovantu.’ (Ehororo 17:1, 5, 15) Moomu tupu kwato mukadi gopanyama ngano nga vhura kuyirugana eyi, Babironi zonene za hepa kufanekesa yuma. Yinke azi fanekesa hondedi ezi?
MEhororo 17:18, mukadi googu gosifanekeso kuna kumutumbura asi “sitata sosinene esi asi pangere ohompa navenye womouzuni.” Nkango “sitata” kulikida kombunga zovantu zokulipakerera. Mokumona asi “sitata sosinene” kupangera “ohompa navenye womouzuni,” mukadi gedina Babironi zonene ga hepa nye kukara mbunga zononkondo zomouzuni naunye. Azo kuvhura kuzitumbura nawa-nawa asi epangero lyomouzuni. Epangero musinke? Lyoukereli. Koneka omu nonkango dimwe domobuke zEhororo adi twaredesa kehuliso eli.
Epangero kuvhura kukara lyoupolitika ndi lyounangesefa ndi lyoukereli. Mukadi gedina Babironi zonene kapisi epangero lyoupolitika morwa Nonkango daKarunga kutanta asi “ohompa navenye womouzuni,” ndi vanapolitika, “ngava hondere” nendi. Ehondero lyendi kulikida komalikwatakano aga ga tura po kumwe novapangeli vepevhu ntani yipo nye ava mu tumbwire asi “hondedi zonene.”—Ehororo 17:1, 2; Jakopo 4:4.
Babironi zonene kapi tazi vhuru kukara epangero lyounangesefa morwa “varandesi,” kukarera po unangesefa womouzuni naunye, ngava mu lira posiruwo sezonauko lyendi. Mousili, ohompa novarandesi kuna kuvasingonona asi awo “ngava sikama koure” va tare Babironi zonene. (Ehororo 18:3, 9, 10, 15-17) Yipo nye, ya wapa mokuhulisa asi Babironi zonene, kapisi epangero lyoupolitika ndi lyounangesefa, nye lyoukereli.
Mokudimburura Babironi zonene asi azo ukereli, egano eli simpe kuyikwatesa ko pokutanta asi age kupukisa nomuhoko nadinye kupitira ‘moumpure.’ (Ehororo 18:23) Moomu tupu marupe nagenye goumpure kwa likwatakana noukereli ntani kwa tundilira konompempo donondona, kapi ayi tetukisa asi Bibeli kutumbura Babironi zonene asi “uhingiro wonompepo donondona.” (Ehororo 18:2; Deuteronomium 18:10-12) Epangero eli hena kulisingonona asi kuna litura mo mokuhomokera ukereli wousili, nokuhepeka ‘vaporofete’ ntani ‘novapongoki.’ (Ehororo 18:24) Mousili, Babironi zonene kwa kara nonyengo zonene koukereli wousili yipo a hepeke nonyanya ntani nokudipaga ‘nondipo daJesus.’ (Ehororo 17:6) Mukadi ogu gedina Babironi zonene nawa-nawa kwa karera po ukerelikarunga woyimpempa womouzuni naunye, ou wa kwatera mo maukereli nagenye aga aga rwanesa Jehova Karunga.


text:
MUMWE mukadzi akazvuvira aimbove murume wake kudare achiti anoda kuti mari yemendenenzi iwedzerwe sezvo aida kuzobhadhara musikana webasa anosara nemwana iye achienda kuchikoro.
Thelma Murinda akamhan’arira David Jongwe kuHarare Civil Court achiti mari yemendenenzi yaari kubvisa haichamukwanira.
“Ndinoda kuti mari ipamhidzirwe kubva pa$100 kusvika pa$200. Ini zvinhu hazvisisina kundimirira zvakanaka saka kukwidzwa kwemari kunogonawo kundirerutsira pakuchengeta mwana,” akadaro Murinda.
Murinda akati ava kumboita zvechikoro naizvozvo mwana anosara nemusikana webasa.
“Ishe wangu, pari zvino ndakatanga kudzidza kuyunivhesiti uko kunoda kuti ndinge ndiriko mazuva ese. Nekudaro panoda munhu anosara achichengeta mwana saka pamari yandiri kuda kuti iwedzerwe iyi ndinodawo kutsvaga musikana webasa anopota achisara nemwana,” akadaro.
Jongwe akapikisana nemashoko aMurinda achiti mari yaari kumupa inokwana.
“Mukadzi uyu handina kuona chaangadire kuti mari ikwidzwe. Mari yandiri kumupa inoenderana nezera remwana nekuti mwana ane gore nemwedzi mitatu chete.
Zvese zvinodikanwa nemwana pamari iyoyo zviri kukwana, hapana kana chiri kushota kubva kune zvipfeko kusvika kune zvekudya.
“Mari yandinotambira haina kana kumbochinja iye angouya nekuti zvachinja kudivi kwake chete.
“Kudivi kwangu ndiko kwazvakatochinja, zvinoda mari yakawanda sezvo pandakatanga kumupa mendenenzi ndaiva nemukadzi nevana vanoda kuriritirwa.
“Mwana ndakamuisa pamedical aid sevamwe vana vangu vese saka anorapiwa mahara. Kumba kwavo haagari oga, ane vabereki pamwe chete nanasisi vekuti anogona kuvasiira mwana pane kuda kutsvaga musikana webasa nemari yangu,” akadaro.
Mutongi Gamuchirai Siwardi akati nyaya yevaviri ava yaizodzoka mudare zvakare mushure mekunge Murinda atsvaga umboo hwekuti Jongwe anotambira marii.


text:
Manyika
Chi Manyika ibazi remutauro weChiShona. Chinotaurwa kumabva zuva kwenyika yeZimbabwe mudunhu re Manicaland. Guta guru riri mu duhu iri rinonzi Mutare. Chinhu chikuru chaka nyanya kusiyana chi Manyika ne mamwe ma pazi emutauro weChi Shona matauriro (pronounciation) uye nekuti mu alphabeti yeChi Manyika haina -no- uye -va-. Sekuti pese panoiswa "no" mune mamwe mapazi echi Shona panoiswa "ngo" se muyenzaniso;
Ndinoda vanoti Ndingoda Ino mhanya vanoti ingo mhanya, zvichingo daro
zvimwetezvo panoiswa "va" ivo vanoisa "wa"
semuyenzaniso
Vanhu vanoti wanhu vachida kuti vana vaka uya vaka wanda ivo vanoti wana waka uya waka wanda
Chi Manyika chino patsanurwawo mune mamwe ma pazi anoti chi Ndau, chi Ungwe, chi Bocha ne chi Manyika


text:
MURUME wekwaMurehwa aiva mudzidzisi kwemakore akawanda uyo ave pamudyandigere ave murimi mukuru sezvo ari kuwana pundutso kuburikidza nekupfuya nguruve, kurima mbatatisi nezvimwewo zvirimwa. VaChampion Chandavengerwa (62) vanobva mumusha waSabhuku Murenge kwaShe Mangwende vanoti vaiva mudzidzisi wezvekurima pachikoro cheChemhondoro Secondary School mudunhu iri zvinova zvakavapa shungu dzekuzopinda mukurima. “Ndakasiya basa gore rakapera muna Gumiguru apo ndakanga ndatanga kurima kare, hazvina kundinetsa sezvo zvakagara zviri mandiri,” vakadaro. Murimi uyu ane nguruve dzinodarika zana dzenyama uyewo akarima mbatatisi dzekuisa mumasaga anokwana 4 500.
“Kupfuya nguruve ndakatanga gore rakapera idzo ndave kutengesa dziri mhenyu kune vemabhucha nevamwe varimi vanodawo happy wheels kuchengeta, basa iri rinofambirana nekurima sezvo zvimwe zvirimwa zvakaita sechibage ndichishandisa sekudya kwenguruve dzangu,” vakadaro. Vanoti vanotarisira kuwedzera huwandu hwenguruve dzavo kusvika pa200. Mubasa rekurima iri vanobatsirana nemudzimai wavo, Mai Zvondiwe Chandavengerwa, pamwe chetewo nevana vavo. “Mbatatisi idzi ndakadzidyara nemusi wa4 Ndira saka ndinotarisira kudzikohwa muna Chikumi, ndiri kutarisira mapockets 4 700 kusvika ku5 000 zvinoreva kuti kana abereka zvakanaka imari kwayo yatichawana,” vakadaro.
Vanoti vakatotanga kare kutaura nevane zvitoro nevezvikoro munharaunda iyi kuti vazotenga mbatatisi dzavo pamwe chete nenguruve.
VaChandavengerwa vanoti chirimwa ichi kana chichinge chabereka zvakanaka musaga rimwe chete munogona kubuda mapockets ema10 kgs matatu kana kudarika.
Nzvimbo yakarimwa mbatatisi idzi yakatandavara yeka imwe chete. Zvakadaro, murimi uyu anoti ane dambudziko rechirwere chekuwora kwemapazi embatatisi dzake izvo vakati vari kushanda nenyanzvi dzezvekurima. Mvura vanoti inovakwanira sezvo vaine zvibhorani zviviri netangi hombe remvura ravanoshandisa kuchengeta mvura vachidhonza nehinjini.


text:
Bamba (kushandira)
Shoko rokuti bamba (mental or physical effort or exertion) rinoreva kushandira kana kushingaira kwose kunoit wa nevanhu kana masangano kungava kuri kushanda vachibata nemaoko kana kushandisa pfungwa. Munhu anoshanda ari muhofisi anoita bamba, uy snoshanda rokuchera mugodhi anoitawo bamba. Kana pari pakambani munhu wose kubvira kune mukokeri mukuru kusvika kune uyo ari kubika tiyi vose vari kuita bamba.
Kurerutsa Mutauro[chinja | edit source]
- Muchero ibamba - apa kureva hope of reward is a driving for.
- Ngwena haidyi chebamba chayo chinoza neronga:


text:
Unoti ‘Hungu Asi Panguva Imwe Chete Uchiti Aiwa’ Here?
Funga muenzaniso uyu: Mumwe mukuru ari nhengo yeDare Rokukurukura Nezvipatara anoronga kubuda muushumiri neimwe hama yechiduku musi weSvondo mangwanani. Musi wacho paunosvika, mukuru wacho anofonerwa neimwe hama ine mudzimai achangobva kuita tsaona yemotokari ndokuendeswa kuchipatara. Hama yacho inokumbira mukuru wacho kuti amubatsire kutsvaka chiremba anobvuma kurapa asingashandisi ropa. Saka mukuru wacho anobva audza hama iya yechiduku kuti haachakwanisi kuenda kunoparidza nokuti anoda kunobatsira mhuri yawirwa nedambudziko.
Funga nezvemumwe muenzaniso: Vamwe amai vasina murume vane vana vaviri vanokokwa neimwe mhuri yomuungano mavo kuti vazouya kumba mamwe manheru. Vana vacho vanofara chaizvo amai vavo pavanovaudza nezvekukokwa kwavaitwa. Vanongoti dai zuva racho rasvika. Asi kwasara zuva rimwe kuti musi wacho usvike, mhuri iya inoudza amai vacho kuti pane zvangoerekana zvamuka uye hazvichaiti kuti vauye. Amai ava vanozoziva kuti nei mhuri yacho yataura kuti hazvichaiti. Zvakaitika ndezvokuti pashure pokunge mhuri yacho yakoka amai ava, yakakokwawo nedzimwe shamwari dzayo manheru mamwe chete ayainge yakoka amai ava.
Chokwadi, sevaKristu tinofanira kuita zvatinenge tavimbisa. Hatidi kuti shoko redu rive “hungu asi panguva imwe chete riri aiwa.” (2 VaK. 1:18) Zvisinei, sezviri mumienzaniso miviri iri pamusoro apa, mamiriro ezvinhu anosiyana. Dzimwe nguva hapana zvatinogona kuita kunze kwokurega zvatinenge tavimbisa. Pauro akambozviitawo.
PAURO AKAPIWA MHOSVA YOKUTI HAAITI ZVAANOVIMBISA
Muna 55 C.E., Pauro paaiva muEfeso ari parwendo rwake rwechitatu rwoumishinari, akaronga kuyambuka Gungwa reAegean kuti aende kuKorinde uye abva ikoko ozoenda kuMakedhoniya. Paakanga ava kudzoka kuJerusarema, akaronga kushanyira ungano yeKorinde kechipiri kuti anotora chipo chavo chomutsa chaifanira kunopiwa hama dzokuJerusarema. (1 VaK. 16:3) Tinoziva izvozvo nokuti pana 2 VaKorinde 1:15, 16 panoti: “Nechivimbo ichi, ndaimboda kuuya kwamuri, kuti muve nenguva yokufara kechipiri, uye pashure pokugara nemi kwenguva duku ndaizoenda kuMakedhoniya, ndozodzoka kwamuri ndichibva kuMakedhoniya mozondiperekedza zvishoma kuJudhiya.”
Zvinoita sokuti Pauro ainge audza hama dzokuKorinde nezveurongwa hwake mune imwe tsamba yaainge ambodzinyorera. (1 VaK. 5:9) Zvisinei, pasina nguva anyora tsamba iyoyo, Pauro akaudzwa nevanhu veimba yaKroe kuti muungano yacho maiva nokukakavadzana kwakanyanya. (1 VaK. 1:10, 11) Pauro akasarudza kuchinja zvaakanga aronga uye akanyora tsamba yatava kuziva sa1 VaKorinde. Mutsamba iyoyo, Pauro akavapa zano uye akavaruramisa. Akataurawo kuti ainge achinja mafambiro aaizoita achivaudza kuti aizotanga aenda kuMakedhoniya ozoenda kuKorinde.—1 VaK. 16:5, 6. *
Zvinoita sokuti hama dzokuKorinde padzakagamuchira tsamba yake, vamwe vaizviti ‘vaapostora vakanaka kwazvo’ vaiva muungano iyoyo vakamupomera mhosva yokuti haaiti zvaanovimbisa. Achiratidza kuti zvavaitaura handizvo, Pauro akabvunza kuti: “Naizvozvo, pandaida izvozvo, ndakazviona sezvinhu zvisina basa here? Kana kuti zvinhu zvandinoda kuita, ndinoda kuzviita maererano nenyama here, kuti nditi ‘Hungu, Hungu’ uye ‘Aiwa, Aiwa’?”—2 VaK. 1:17; 11:5.
Kuchinja kwakaita muapostora Pauro zvaainge aronga kwaireva here kuti akanga achiona nyaya yacho ‘sechinhu chisina basa’? Kwete! Shoko rakashandurwa kuti “zvinhu zvisina basa” rine pfungwa yokusaita zvaunenge wavimbisa zvichiratidza kuti hauna kuvimbika. Mubvunzo wakabvunzwa naPauro wokuti “zvandinoda kuita, ndinoda kuzviita maererano nenyama here?” unofanira kunge wakabatsira vaKristu vaiva muKorinde kuona kuti Pauro paakachinja zvaainge aronga, hakusi kuti aiva munhu asina kuvimbika.
Pauro akaramba zvakasimba zvaaipomerwa achiti: “Asi Mwari angavimbwa naye kuti shoko redu ratakataura kwamuri harisi Hungu asi panguva imwe chete riri Aiwa.” (2 VaK. 1:18) Chokwadi, Pauro paakachinja zvaainge aronga, aiva nechikonzero chaiva chakanakira hama nehanzvadzi dzokuKorinde. Pana 2 VaKorinde 1:23, panoratidza kuti paakachinja zvaainge aronga zvokuenda kuKorinde aida ‘kumbovarega.’ Chokwadi ainge avapa mukana wokuti vagadzirise zvinhu asati avaona chiso nechiso. Pauro paaiva kuMakedhoniya akaudzwa naTito kuti tsamba yake yakanga yaita kuti hama dzokuKorinde dzizvidembe uye dzipfidze, izvo zvakaita kuti afare chaizvo.—2 VaK. 6:11; 7:5-7.
“AMENI” KUNA MWARI
Pauro paakapomerwa kuti haaiti zvaanovimbisa, zvairevawo kuti basa rake rokuparidza raisagona kuvimbwa naro. Zvisinei, Pauro akayeuchidza hama dzokuKorinde kuti akanga avaparidzira nezvaJesu Kristu. Akati: “Mwanakomana waMwari, Kristu Jesu, uyo akaparidzwa pakati penyu nesu, kureva ini naSirivhano naTimoti, haana kuva Hungu naAiwa, asi Hungu akava Hungu kwaari.” (2 VaK. 1:19) Jesu Kristu, uyo aitevedzerwa naPauro, akanga asina kuvimbika here? Aiwa! Muupenyu hwake hwose nomuushumiri hwake, Jesu aitaura chokwadi nguva dzose. (Joh. 14:6; 18:37) Kana zvakaparidzwa naJesu zvakanga zviri zvechokwadi uye zvakavimbika, vanhu vaigonawo kuvimba nezvaiparidzwa naPauro nokuti zvaaiparidza zvainge zvakafanana nezvaJesu.
Jehovha ndi“Mwari wechokwadi.” (Pis. 31:5) Tinoona izvozvo pane zvakazonyorwa naPauro kuti: “Zvisinei nokuti zvipikirwa zvaMwari zvizhinji sei, izvo zvakava Hungu pachishandiswa iye,” kureva kuti pachishandiswa Kristu. Jesu akaramba akatendeka paaiva pasi pano uye izvozvo zvinoita kuti tive nechivimbo chokuti zvipikirwa zvaJehovha zvakavimbika. Pauro akaenderera achiti: “Naizvozvowo pachishandiswa iye [Jesu] zvinonzi ‘Ameni’ kuna Mwari kuti akudzwe nokwatiri.” (2 VaK. 1:20) Zvinorevei kuti Jesu ndi“Ameni”? Zvinoreva kuti ndiye anoita kuti tive nechivimbo chokuti zvose zvakataurwa naJehovha Mwari zvichazadziswa.
Sezvinongoita Jehovha naJesu vanotaura chokwadi nguva dzose, Pauro aitaurawo chokwadi. (2 VaK. 1:19) Aiita zvaaivimbisa, uye akanga asingaiti zvinhu “maererano nenyama.” (2 VaK. 1:17) Asi ‘aifamba maererano nomudzimu.’ (VaG. 5:16) Aiita zvinhu zvakanakira hama dzake. Hungu wake aiva Hungu!
HUNGU WAKO NDIHUNGU HERE?
Mazuva ano vanhu vakawanda vanowanzorega kuita zvavanenge vavimbisa kana vakasangana nechinhu chidiki kana kuti pakamuka zvavanonyanya kufarira. Munyaya dzebhizimisi, vanhu vanoti “hungu” asi kazhinji asiri “hungu,” kunyange zvazvo vabvumirana vachiita zvokunyorerana pasi. Vakawanda havachaoni muchato sechibvumirano chavanofanira kuchengeta kwoupenyu hwose. Kuwedzera kuri kuita vanhu vari kurambana kunoratidza kuti vakawanda vanoona muchato sechibvumirano chokutamba nacho, chiri nyore kuputsa.—2 Tim. 3:1, 2.
Ko iwe? Hungu wako ndiHungu here? Ichokwadi kuti sezvataurwa kwatangira nyaya ino, dzimwe nguva ungatadza kuita zvaunenge wavimbisa kwete nokuti hauna kuvimbika asi nepamusana pezvinenge zvaitika zvausingakwanisi kudzivisa. Asi somuKristu, kana ukavimbisa kuita chimwe chinhu, chokwadi unofanira kuita zvose zvaunogona kuti uzadzise vimbiso iyoyo. (Pis. 15:4; Mat. 5:37) Kana ukadaro uchazivikanwa semunhu akavimbika, anoita zvaanotaura uye anoramba achitaura chokwadi. (VaEf. 4:15, 25; Jak. 5:12) Kana vanhu vakaziva kuti wakavimbika pane zvaunoita zuva nezuva, vangada kuteerera paunovaudza chokwadi choUmambo hwaMwari. Saka, ngativei nechokwadi chokuti Hungu wedu ndiHungu!
^ ndima 7 Pasina nguva anyora 1 VaKorinde, Pauro akazoenda kuMakedhoniya sezvaainge ataura achipfuura nomuTroasi uye kuMakedhoniya ikoko ndiko kwaakanyorera 2 VaKorinde. (2 VaK. 2:12; 7:5) Akazoendawo kuKorinde.


text:
Kamba dzekuuraya
Kamba dzekuuraya kana kuti kamba dzekupfuudza (Extermination camps or death camps kuChirungu) zvinotaura kamba dzakavakwa neBato reNazi rekuGermany munguva yeHondo yePasirose yeChipiri (1939–45) izvi zvichiitwa nechinangwa chekuuraya mamiriyoni evanhu. Nzvimbo idzi dzaishandiswa nhungu dzechefu yegasi uye kushandisa vanhu kwenguva ndefu vasina chokudya chakakwana. Kwakaurayiwa vanhu vemarudzi akawanda asi vanhu vechiJudah ndivo vakanyanya kuurayiwa. Baradzarudzi iri ndiyyo yakanga iriyo nzira yakasarudzwa neBato reNazi kupedza Chinetso chemaJudah
Nhoroondo[chinja | edit source]
Kamba dzekuuraya kana kuti kamba dzekupfuudza mazwi maviri anoreva zvimwechete, anoshandisa kureva kamba dzakavakwa nebato reNazi nechinangwa kwete chekuranga vasungwa asi chekuuraya vasungwa vakanga vaunzwa kunzvimbo idzodzi. Apa kuti vasungwa hazvireve kuti vanhu ava vakanga vaine mhosva dzavakanga vapara, vasungwa ava vaisungirwa kuva verudzi rwavaiva, maJudah kana maRomani.
Hurumende yaGermany ichitungamirwa nebato reNazi 1933–45) yakavaka kamba dzekupfudza dzaizezesa muPoland panguva yehutapwa. Kamba idzi dzakanga dzakasiyana nekamba dzekufurutsa dzinenge Dachau neBelsen dzakanga dzavakirwa kuchengetera vanhu vaisungwa mushure mokunge bato reNazi rati vanhu vakazvidzwa zvichitevedza maoenero ematongerwo enyika uye kugarisana munzanga dzemisha. Mumakore ekutanga erutsvamhumburu maJudah vaiendeswa kukamba dzenhapwa asi zvichitanga gore 1942 vakanga voendeswa kukamba dzekuuraya.
Kamba dzekupfuudza dzakanga dzakasiyana nekamba dzechibharo (forced labor camps) idzo dzakavakwa mumatunhu akapambwa neGermany senzvimbo dzaishandiswa vasungwa vaisanganisira vasungwa vehondo vachishanda sevaranda. Mumakamba ekupfuudza mazhinji vanhu vaifa nerheti yakakwira; zvaiti: vamwe vachiurayiwa, vamwe vachifa nenzara, vamwe nazvirwere, vamwe nekuneta uye hutsinye hwemawuto eGermany.
Makamba ekupfuudza[chinja | edit source]
Nyanzvi dzenhoroondo yerutsvamhumburu dzinoti bato reNazi rakavaka makamba ekupfuudza matanhatu (6) muPoland panguva yehutapwa. Kamba dzinonzi Chełmno neAuschwitz II dzakanga dziri kumadoekero kwePoland mumatunhu akabvutwa nemaNazi ekuGermany mugore 1939, mamwe makamba mana akavakirwa mumatunhu ehurumende yePoland. Mazita emakamba aya ndeanotevera:
1. Auschwitz II (Auschwitz-Birkenau) 2. Chełmno 3. Belzec 4. Majdanek 5. Sobibor 6. Treblinka


text:
Sei Musingapembereri Krisimasi?
Nhema dzinowanzotaurwa nevanhu
Nhema: Zvapupu zvaJehovha hazvitendi muna Jesu ndokusaka zvisingapembereri Krisimasi.
Chokwadi: Tiri vaKristu. Tinotenda kuti Jesu Kristu chete ndiye achaita kuti vanhu vaponeswe.—Mabasa 4:12.
Nhema: Munopesanisa mhuri nokudzidzisa vanhu kuti vasapemberera Krisimasi.
Chokwadi: Tine hanya chaizvo nemhuri dzevanhu, uye tinoshandisa Bhaibheri kuti tivabatsire kuva nemhuri dzakabatana.
Nhema: Munoruzirira zvakawanda zvinoitwa paKrisimasi zvakadai sekupanana zvipo, kubatana kunoita vanhu panyika panguva iyoyo, uye kuitira vamwe zvakanaka.
Chokwadi: Tinoedza kuva vanhu vane rupo uye vane rugare nevamwe zuva rimwe nerimwe. (Zvirevo 11:25; VaRoma 12:18) Somuenzaniso, patinoita misangano yedu uye patinoparidza tinenge tichiita zvinoenderana nemurayiro waJesu wokuti: “
Makagamuchira pachena, ipai pachena.” (Mateu 10:8) Uyezve, tinoita kuti vanhu vazive kuti Umambo hwaMwari chete ndihwo huchaita kuti pasi pano pave nerugare.—Mateu 10:7.
Sei Zvapupu zvaJehovha zvisingapembereri Krisimasi?
Jesu akatirayira kuti tiyeuke zuva rekufa kwake, kwete rekuberekwa kwake.—Ruka 22:19, 20.
Vaapostora vaJesu uye vadzidzi vepakutanga-tanga vakanga vasingapembereri Krisimasi. Bhuku rinonzi New Catholic Encyclopedia rinotaura kuti “
mutambo wokupemberera kuberekwa kwaJesu wakazotanga gore ra243 [C.E.] rapfuura,” patova nemakore anopfuura 100 muapostora wekupedzisira afa.
Hapana uchapupu hunoratidza kuti Jesu akaberekwa musi wa25 December; zuva rekuberekwa kwake harina kunyorwa muBhaibheri.
Chinoita kuti titi Mwari haafariri Krisimasi imhaka yekuti yakatanga mutsika dzechihedheni.—2 VaKorinde 6:17.
Hamuoni here kuti kusapemberera Krisimasi kunoita kuti musafarirwa nevamwe?
Vakawanda vachiri kupemberera Krisimasi kunyange zvazvo vachiziva kuti yakatangira muchihedheni uye kuti haitsigirwi neBhaibheri. Vanhu vakadaro vanogona kubvunza kuti: Sei vaKristu vachifanira kuita zvinhu zvakadaro zvinoita kuti vasafarirwa nevamwe? Havaoni here kuti zvavanoita zvinoita kuti vasafarirwa nevamwe?
Bhaibheri rinotikurudzira kuti tishandise ‘
simba redu rokufunga’ kwete kungoita vanagundamusaira. (VaRoma 12:1, 2) Rinotidzidzisa kuti tikoshese chokwadi. (Johani 4:23, 24) Saka, kunyange zvazvo tiine hanya nemaonero atinoitwa nevamwe, tinoita zvinotaurwa neBhaibheri kunyange kana zvichireva kuti tichavengwa.
Kunyange zvazvo tisingapembereri Krisimasi, tinoremekedza kodzero yemumwe nemumwe yokusarudza zvaanoda panyaya iyi. Hativhiringidzi vanhu vanenge vachipemberera Krisimasi.


text:
Dhiyabhorosi Anogarepi?
Mhinduro yeBhaibheri
Sezvo ane muviri usiri wenyama haaoneki. Asi hazvirevi kuti anogara mugomba remoto maanenge achipisa vanhu sezviri kuratidzwa pamufananidzo uri munyaya ino.
‘Hondo kudenga’
Kwekanguva, Satani Dhiyabhorosi aikwanisa kufamba pamadiro kudenga kusanganisira kuendawo pamberi paMwari pamwe chete nedzimwe ngirozi dzakatendeka. (Jobho 1:6) Asi Bhaibheri rakagara rataura kuti kwaizova ‘nehondo kudenga’ yaizoita kuti Satani adzingwe kudenga ‘okandirwa panyika.’ (Zvakazarurwa 12:7-9, Bhaibheri Dzvene muChiShona Chanhasi) Nhoroondo yezviitiko zvinotaurwa muBhaibheri uye zviitiko zvenyika, zvose zviri zviviri zvinoratidza kuti hondo iyi yakatoitika. Iye zvino Dhiyabhorosi ari pano panyika haachakwanisi kudzokera kudenga.
Saka zvinoreva here kuti Dhiyabhorosi ane nzvimbo yake yaanogara panyika? Somuenzaniso, guta rekare rePegamo rainzi “chigaro choumambo chaSatani” uye “kuri kugara Satani.” (Zvakazarurwa 2:13) Kutaura zvazviri, mashoko aya anoratidza kudzika midzi kwaiva kwakaita kunamata Satani munzvimbo iyoyo. Bhaibheri rinoti Dhiyabhorosi anotonga “umambo hwose hwenyika inogarwa,” kuratidza kuti haana nzvimbo imwe chete yaanogara panyika.—Ruka 4:5, 6.


text:
Mwari Ariko Here Zvechokwadi?
Mhinduro yeBhaibheri
Tinongofanira kutarisa zvakatipoteredza. Bhaibheri rinoti: “
Chokwadi, imba imwe neimwe inovakwa nomumwe munhu, asi iye akavaka zvinhu zvose ndiMwari.” (VaHebheru 3:4) Paunofunga nezvemarongerwo akaita zvinhu zvose zvakasikwa, matangiro akaita upenyu, kana kuti masikirwo akaitwa uropi hwomunhu uhwo hwakaoma chaizvo kunzwisisa, ungati panofanira kuva nomumwe munhu akangwara kutipfuura.
Asi hatigoni kudzidza zvose nezvaMwari kubva pane zvakasikwa. Bhaibheri ndiwo musuo unoita kuti tizive nezvaMwari. Kana ukavhura musuo uyu woongorora humwe uprofita hwakadzama hurimo uye kuzadzika kwahwakaita, uchaona uchapupu hwokuti Mwari ariko. Uyewo nhoroondo yemabatiro aiita Mwari nevanhu iri muBhaibheri inonyatsoratidza kuti munhu ane rudo uye anorwadziwa kana akaitirwa zvakaipa. (Pisarema 11:5; Johani 3:


text:
Bhaibheri Rinobvumidza Kurambana Here?
Mhinduro yeBhaibheri
Hongu rinobvumidza. Asi Jesu akangotaura chikonzero chimwe chete chinobvumira munhu kuti agure muchato, paakati: “
Munhu wose anoramba mudzimai wake, kunze kwokunge aita ufeve [bonde nomumwe munhu waasina kuroorana naye], akaroora mumwe, iye anoita upombwe.”
Mwari anovenga vanhu vanoita unyengeri kuti varambane. Achatonga vaya vanoita nounyengeri vachisiya vavakaroorana navo, kunyanya kana vachizviita nechinangwa chokuti varoore kana kuroorwa nomumwe.


text:
Bhaibheri Rinorambidza Kunakidzwa Nebonde Here?
Mhinduro yeBhaibheri
Bhaibheri harirambidzi vanhu kuti vaite bonde, rinototi chipo chinobva kuna Mwari chero bedzi richiitwa nevanhu vakaroorana. Akasika “munhurume nomunhukadzi” uye akaona zvaakanga aita kuti “zvakanga zvakanaka kwazvo.” (Genesisi 1:27, 31) Paakabatanidza murume nomukadzi vokutanga muwanano, akati “vachava nyama imwe.” (Genesisi 2:24) Kubatanidzwa kwavakaitwa kwaisanganisirawo kuita bonde uye kuva pedyo nepedyo.
Bhaibheri rinotsanangura mufaro unowanikwa nevarume muwanano nemashoko aya: “Tsime rako ngarikomborerwe, uye fara nomudzimai wouduku hwako . . . Mazamu ake ngaakugutse nguva dzose. Fadzwa norudo rwake nguva dzose.” (Zvirevo 5:18, 19) Mwari anodawo kuti vakadzi vanakidzwe nebonde. Bhaibheri rinoti: “Varume nemadzimai vanofanira kugutsa zvido zvemumwe nemumwe zvebonde.”
Zvisingafaniri kuitwa panyaya dzebonde
Mwari anongobvumira murume nomudzimai vakaroorana kuti vaite bonde sezvinotaurwa pana VaHebheru 13:4: “Kuroorana ngakukudzwe navose, mubhedha wevakaroorana ngaurege kusvibiswa, nokuti Mwari achatonga zvifeve nemhombwe.” Murume nomudzimai vanofanira kuva vanhu vakavimbika uye kuramba vachidanana sokutsidzirana kwavakaita. Chinoita kuti vanyanye kufara hakusi kuti munhu mumwe chete anenge achida kuzvigutsa asi kuita zvinotaurwa neBhaibheri: “Kupa kune mufaro mukuru kupfuura kugamuchira.”—Mabasa 20:35.


text:
WASHINGTON DC — International Monetary Fund (IMF) inoti hupfumi hweZimbabwe huri kuramba hwakatarisana nematambudziko akawanda uye kugedageda kwemeno mumabhanga kuri kuramba kuchienderera mberi.
Mugwaro rayaburitsa neMuvhuro zvichitevera hurukuro pakati pechikwata chayo neZimbabwe pasi pechironga che-Article 4 svondo rapera, IMF inoti kunodiwa mitemo yezvemari yakajeka kuitira kuti hupfumi hwenyika humutsidzirwe.
IMF inotiwo hurumende inofanirwa kubvumidza makambani kuti ashande akasununguka uyezve kuti idyidzane zvakanaka nevanobatsira nezvikwereti.
Sangano rinokweretesa mari pasi rose ratiwo kuti mabhanga asimbiswe, hurumende inofanirwa kugadzirisa zvakawanda zvinosanganisira kuisa mari mubanga guru renyika.
Nyanzvi mune zvehupfumi uye vachishanda nesangano re Labor and Economic Development Reserch Institute of Zimbabwe, VaProsper Chitambara, vanoti zvinotaurwa neIMF ndizvo zvinogara zvichitaurwa nenyanzvi dzakawanda asi hurumende yeZimbabwe inoisa zvipikiri munzeve.


text:
Tsuro
Tsuro (rabbit in English) imhuka inowanikwa musango uye inopfuyiwa pamusha. Tsuro iri pamupanda wemhuka dzinoyamwisa. Mhuka iyi inowanikwa Pasirose iyine mhando dzakasiyana-siyana. Kamwana ketsuro kanonzi kanhowa.
Magariro[chinja | edit source]
Tsuro dzinowanikwa munzvimbo dzinoti, mapani; masango; matoro. Tsuro dzigadzira nzvimbo pasi pemakwenzi kana kuchera mwena yadzo. Vanamazvikokota vanoti tsuro zhinji dzinowanikwa kuNorth America. Tsuro dzinowanikwayo kuchamhembe kweEurope; kuchamhembe kwakadziva kumabvazuva kweAsia; Sumatra; Japan neAfrica.
Chimiro cheTsuro[chinja | edit source]
Tsuro dzine nzeve dzakareba kuita 10cm idzi dzinobatsira kunzva kana zvikara zvouya. Makumbo eshure ndiwo ane simba rakanyanya uye ndiwo anoshanda pakukwakuka kunoita tsuro pakusvekuta nepakumhanya. Makumbo emberi ane zvigunwe zvishanu, nechimwe chiri pamusoro zvishoma.
Tsuro inoreba kuita 20-50cm kubva kumusoro kusvika kubesu, ichiita huremu hunosvika 0.4-2kg.
Tsika[chinja | edit source]
Ana ambuya nanasekuru vanotaura ngano zhinji dzana tsuro nagudo; tsuro inonyanya kutaridzwa sekamhuka kadiki kakachenjera gudo riri mhuka hombe isina kungwara.
- Ukaona tsuro yamisa nzeve, yonyera nhanga dzokutiza.


text:
Ungada here kuverenga nyaya ino mumutauro we%%?
Hongu
Kwete
Munofunga Kuti Ndimi Chete Muchaponeswa Here?
Kwete. Mamiriyoni akawanda evanhu vakararama mazana emakore akapfuura uye vakanga vasiri Zvapupu zvaJehovha vachava nemukana wokuponeswa. Bhaibheri rinotsanangura kuti munyika itsva yakavimbiswa naMwari, “
kuchava nokumuka kwevakarurama nevasina kururama.” (Mabasa 24:15) Uyezve vakawanda vari kurarama mazuva ano vanogona kutanga kushumira Mwari, uye naivowo vachaponeswa. Zvisinei, harisi basa redu kutonga kuti nhingi ari kuzoponeswa uye nhingi haasi kuzoponeswa. Ibasa raJesu.—Johani 5:22, 27.
© 2014 Watch Tower Bible and Tract Society of Pennsylvania.
|


text:
Kukokera
Kukokera (Directing) kupa hutungamiri nekutara gwara rinofanirwa kuteverwa uye kuwanisa midziyo nezvose zvinodikanwa nebamba rezuvanezuva kuti zvinangwa zvekambani kana sangano zvibudirire. Vanhu vanoronga nokupangidza gwara rinofanirwa kuteverwa nekambani kana sangano vanonzi vakokeri, pahushoma onzi mukokeri.
Shoko rokuti bamba (effort kuChirungu) rinoreva kubata kana kushanda kwose kunoitwa kuti nechinangwa chokuti donzvo rezvirongwa zvesangano zvizadziswe.
Vakokeri veSangano[chinja | edit source]
Dare reVakokeri - (Board of Directors) idare rinotungamira sangano, rinotema mitemo mikuru inopa sangano iri gwara rokutevera uye kuburitsa pachena donzvo, nevavariro yesangano.
Sachigaro weDare reVakokeri (Chairman of the Board) mumwe pakati pevaSadare anotungamira mabasa nemisangano yavo.
Mukokeri wekunze (Non-executive director) anenge ari nhengo yeDare reVakokeri asi asiri mukokeri mushandi.
Mukokeri Mukuru (Managing Director or Chief Executive Officer)' anenge ari mushandi wesangano uye ari nhengo yeDare reVakokeri aine basa rokutungamira mabasa esangano zuvanezuva. Mukokeri Mukuru anoshanda ari pasi peDare reVakokeri achipanga mazano mudare iri.
Mukokeri webamba (Executive Director) anenge ari mukokeri anoshandira sangano riri kutaurwa nezvaro zuva-nezuva, ari anoona kuti zvirongwa zvedare revakokeri, zviri kutevedzerwa nokuwaniswa midziyo, mari nehumhizha hunodikwana mubazi raanotungamira.
Mukokeri Muzvinabamba (Chief Operating Officer or Operations Director) anenge ari mukokeri uye mushandi weSangano anotungamira mabasa esangano mazuva ose. Mutungamiri weMushaninga anoshanda ari pasi peMukokeri Mukukuru.
Mukokeri wezveMari kana kuti Mukokeri wezveMuduso (Finance Director or Chief Financial Officer)
Mukokeri wezveVashandi (Human Resources Director)
Mukokeri wezveKutengeserana (Marketing Director)


text:
Matoro
Muchidzidzo chetaranyika, matoro (wetlands in English) izwi rinoreva nzvimbo inochengeta mvura ine sora, nhokwe kana tsanga. Matoro anonyanya kuwanikwa pedyo nerwizi kana kumiganhu yemapani nedondo. Vamwe vatauri vanoti deve kana kuti denhe.
Kare kare mupunga netsenza zvairimwa mumatoro. Pari zvino hakuchina matoro akawanda nokuda kwekuwanda kwevanhu nokukundika kuchengetedza nzvimbo dzine matoro.
Mumatoro munowanikwa datya; mukonikoni; humhutu netumwe tupuka. Miti, huswa netsanga zvinomerawo mumatoro.


text:
Kundengenyeka kwenyika
Kundengenyeka kwenyika (earthquake) chiitiko chekuti nyika inondengenyeka ichizunguzika pasi pachifamba.
- Nyika yatigere yakawumbwa nehwendefa dzemabwe dzakawarikwa dzichivhara matunhu Pasirose. Hwendefa idzi dzine mitswe nehwangwadza pakati padzo.
- Hwendefa idzi dzigere pamusoro pemabwe anokwata nekupisa. Hujoto hunosiyana munzvimbo dziri pamatunhu akasiyana; nokudaro hwendefa idzi dzinotambanuka kana hujoto hwakwira nokudzoka kana hwaderera.
- Mukufamba uku imwe nguva dzinokwesherana dzichitsvedza zviri nyore; imwe nguva dzinokochekerana dzoita mangange poshaya hwendefa inofamba. Zvadai fosi inosunda hwendefa idzi inoramba ichikwira padzinenge dzakarumana kudaro.
- Panozosvikwa nguva yekuti nzvimbo dzakabatana hadzichagona dzakurirwa nefosi iri kusunda. Ipapo hwendefa dzinopfutunuka dzotsukunyuka dzichibandana, kupetana nokukonzera kundengenyeka kwenyika. Panguva imwe cheteyo mabwe akanyauka ari pasi pehwendefa idzi anokwanisa kusimuka achiwana mukana wazaruka pamitswe inenge yawedzera kushama. Mabota emabwe aya anozotubuka panyika achive chikwatamabwe.
Nhoroondo[chinja | edit source]
Mugore ra2011 mumwedzi waMarch nyika yeJapan yakaita kudengenyeka kwenyika kwakasumudza mvura kubva mugungwa ikaita mafashama padunhu. Chiitiko ichi chakaparadza zvivakwa zvizhinji nehupenyu hwevanhu.
KuChamhembe kweAfrica kundengenyeka kwenyika kushoma; mugore ra2001 South Africa, Botswana neZimbabwe dzakanzwawo kundengenyeka kwenyika asi hapana zvivakwa zvakaparadzwa. Padambudziko iri musiki wakati ropafadza mudunhu reAfrica.


text:
Chidzidzo 5
Chii Chauchawana Pamisangano Yedu yechiKristu?
Vanhu vakawanda vakarega kuenda panoitwa zvechitendero nokuti havana kuwana nyaradzo kana kuti mhinduro dzemibvunzo inokosha muupenyu. Saka nei uchifanira kupinda misangano yechiKristu inorongwa neZvapupu zvaJehovha? Chii chauchawana ikoko?
Mufaro wokuva pakati pevanhu vane rudo uye vane hanya. Muzana remakore rokutanga, vaKristu vainge vakarongwa kuva ungano, uye vaiita misangano kuti vanamate Mwari, kuti vadzidze Magwaro uye kuti vakurudzirane. (VaHebheru 10:24, 25) Sezvo vaiungana nevanhu vane rudo, vainzwa kuti vaiva pakati peshamwari dzechokwadi—hama dzavo dzechiKristu. (2 VaTesaronika 1:3; 3 Johani 14) Tinotevedzera muenzaniso iwoyo, uye tinowana mufaro wakafanana.
Kubatsirwa nokudzidza kushandisa zvinotaurwa neBhaibheri. Sezvaiitwa munguva dzeBhaibheri, varume, vakadzi nevana vanoungana pamwe chete. Vadzidzisi vanokwanisa vanoshandisa Bhaibheri kuti vatibatsire kunzwisisa kushandisa zvarinotaura muupenyu hwedu hwemazuva ose. (Dheuteronomio 31:12; Nehemiya 8:8) Tose tinogona kubatanidzwa pakukurukurirana kunoitwa uye pakuimba, zvichiita kuti tiratidze tariro yedu yechiKristu.—VaHebheru 10:23.
Chikomborero chokusimbiswa pakutenda kwako muna Mwari. Muapostora Pauro akaudza imwe ungano panguva yake kuti: “Ndiri kusuwa kukuonai, . . . kuti tikurudzirane, mumwe nomumwe nokutenda kwomumwe, kwenyu nokwangu.” (VaRoma 1:11, 12) Pamisangano, kugara tichionana nevatinonamata navo kunosimbisa kutenda uye kutsunga kwedu kuti tirarame upenyu hwechiKristu.
Wadii kubvuma kukokwa kwauri kuitwa uku kuti upinde musangano wedu weungano unotevera wozvionera woga zvinhu izvi? Uchagamuchirwa noushamwari. Misangano yose haibhadharwi, hapana mari inokumbirwa.
Misangano yedu yeungano inoitwa pachitevedzerwa muenzaniso upi?
Tinobatsirwa sei nokupinda misangano yechiKristu?


text:
CHITSAUKO 12
Kurarama Nenzira Inofadza Mwari
Ungava sei shamwari yaMwari?
Kushora kwaSatani kodzero yaJehovha yokutonga kunokubatanidza sei?
Maitiro api asingafadzi Jehovha?
Ungararama sei nenzira inofadza Mwari?
1, 2. Ipa mienzaniso yevanhu avo Jehovha aiona seshamwari dzake dzepedyo.
WAIZOSARUDZA munhu akaita sei kuti ave shamwari yako? Zvichida waizoda kushamwaridzana nomunhu ane maonero akafanana neako, zvaunofarira, uye zvaunokoshesa. Uye waizonzwa uchida kushamwaridzana nomunhu ane unhu hwakanaka, hwakadai sokutendeseka uye mutsa.
2 Pane zvose zvakaitika kare, Mwari akasarudza vamwe vanhu kuti vave shamwari dzake dzepedyo. Somuenzaniso, Jehovha akadana Abrahamu kuti shamwari yake. (Isaya 41:8; Jakobho 2:23) Mwari akataura nezvaDhavhidhi so“munhu anodiwa nomwoyo wangu” nokuti aiva rudzi rwomunhu runodiwa naJehovha. (Mabasa 13:22) Uye Jehovha aiona muprofita Dhanieri so“munhu anodiwa kwazvo.”—Dhanieri 9:23.
3. Nei Jehovha achisarudza vamwe vanhu kuti vave shamwari dzake?
3 Nei Jehovha akaona Abrahamu, Dhavhidhi, uye Dhanieri seshamwari dzake? Iye akaudza Abrahamu kuti: “Wateerera inzwi rangu.” (Genesisi 22:18) Saka Jehovha anoswedera pedyo nevaya vanoita zvaanovakumbira vachizvininipisa. “Teererai inzwi rangu,” iye akaudza vaIsraeri kudaro, uye “ndichava Mwari wenyu, imi muchava vanhu vangu.” (Jeremiya 7: 23) Kana ukateerera Jehovha, iwewo unogona kuva shamwari yake!
JEHOVHA ANOSIMBISA SHAMWARI DZAKE
4, 5. Jehovha anoratidza simba rake nokuda kwevanhu vake sei?
4 Chimbofunga zvinoreva kuva shamwari yaMwari. Bhaibheri rinotaura kuti Jehovha ari kutsvaka mikana yo“kuti aratidze simba rake nokuda kwevaya vane mwoyo wakakwana kwaari.” (2 Makoronike 16:9) Jehovha angaratidza sei simba rake nokuda kwako? Imwe nzira inotaurwa pana Pisarema 32:8, patinoverenga kuti: “[Ini Jehovha] ndichaita kuti uve nenjere uye ndichakurayiridza nzira yaunofanira kufamba nayo. Ndichakupa zano ziso rangu rakakutarira.”
5 Ikoko kutaura kunobaya mwoyo zvechokwadi kunoratidza kutarisira kwaJehovha! Achakupa murayiro unodiwa, okutarisira sezvaunoshandisa murayiro wacho. Mwari anoda kukubatsira kuti utsungirire miedzo yako. (Pisarema 55:22) Naizvozvo kana ukashumira Jehovha nomwoyo wakakwana, unogona kuva nechivimbo kufanana nomunyori wepisarema uyo akati: “Ndakaisa Jehovha pamberi pangu nguva dzose. Nokuti ari kuruoko rwangu rworudyi, handizozununguswi.” (Pisarema 16:8; 63:8) Chokwadi, Jehovha anogona kukubatsira kurarama nenzira inomufadza. Asi, sezvaunoziva, kune muvengi waMwari angada kukudzivisa kuita izvi.
KUSHORA KWASATANI
6. Satani akapomerei vanhu?
6 Chitsauko 11 chebhuku rino chakatsanangura kuti Satani Dhiyabhorosi akashora sei uchangamire hwaMwari. Satani akapomera Mwari kureva nhema uye akataura zvisina kunanga kuti Jehovha akanga asina kururama kusabvumidza Adhamu naEvha kuzvisarudzira chakanga chakanaka uye chakanga chakaipa. Pashure pokunge Adhamu naEvha vatadza uye nyika zvayakatanga kuzadzwa nevana vavo, Satani haana kuva nechokwadi nevavariro dzevanhu vose. “Vanhu havashumiri Mwari nokuti vanomuda,” Satani akapomera kudaro. “Ndipei mukana, uye ndinogona kuita kuti chero ani zvake apandukire Mwari.” Nhoroondo yomurume ainzi Jobho inoratidza kuti izvi ndizvo zvaidavirwa naSatani. Jobho aiva ani, uye akabatanidzwa sei mukushora kwaSatani?
7, 8. (a) Chii chakaita kuti Jobho ave akasiyana nevamwe vanhu vepanguva iyoyo? (b) Satani haana kuva nechokwadi nevavariro yaJobho sei?
7 Jobho akararama makore anenge 3 600 akapfuura. Aiva munhu akanaka, nokuti Jehovha akati: “Hakuna akafanana naye panyika, murume asina chaanopomerwa, akarurama, anotya Mwari uye anonzvenga zvakaipa.” (Jobho 1:8) Jobho aifadza Mwari.
8 Satani haana kuva nechokwadi nevavariro yaJobho yokushumira Mwari. Dhiyabhorosi akati kuna Jehovha: “Imi hamuna kumupoteredza [Jobho] noruzhowa, iye neimba yake nezvinhu zvose zvaainazvo kumativi ose here? Makakomborera basa remaoko ake, uye zvipfuwo zvake zvakapararira kwose kwose panyika. Asi ndapota, chimbochinjai, mutambanudze ruoko rwenyu, mugunzve zvinhu zvose zvaainazvo muone kana asingazokutukii pamberi penyu chaipo.”—Jobho 1:10, 11.
9. Jehovha akaita sei nokushora kwaSatani, uye nei?
9 Saka Satani akapikisa kuti Jobho aishumira Mwari nokuda kwezvaaiwana chete. Dhiyabhorosi akataurawo kuti kudai Jobho aizoedzwa, aizopandukira Mwari. Jehovha akaita sei nokushora kwaSatani? Nyaya yacho zvayaibatanidza vavariro yaJobho, Jehovha akabvumira Satani kuti aedze Jobho. Neiyi nzira, kuda Mwari kwaJobho—kana kuti kusamuda—kwaizoratidzwa pachena.
JOBHO ANOEDZWA
10. Miedzo ipi yakawira Jobho, uye iye akaita sei?
10 Munguva pfupi yakatevera, Satani akaedza Jobho nenzira dzakasiyana-siyana. Zvimwe zvipfuwo zvaJobho zvakabiwa, uye zvimwe zvakaurayiwa. Vakawanda vevashandi vake vakapondwa. Izvi zvakaunza nhamo yemari. Rimwe dambudziko rakauya vana vaJobho gumi pavakaurayiwa nedutu. Pasinei nezviitiko izvi zvakaipa kwazvo, “Jobho haana kutadza kana kutaura chinhu chisina kukodzera kuna Mwari.”—Jobho 1:22.
11. (a) Ndokupi kupomera kwechipiri uko Satani akaita pamusoro paJobho, uye Jehovha akaita sei? (b) Jobho akaita sei nechirwere chake chairwadza chaizvo?
11 Satani haana kukanda mapfumo pasi. Anofanira kuva akafunga kuti kunyange zvazvo Jobho aigona kutsungirira kurasikirwa nezvinhu zvake, vashandi, uye vana, aizopandukira Mwari kudai aizorwara. Jehovha akarega Satani achirova Jobho nechirwere chaisemesa, chairwadza chaizvo. Asi kunyange izvi hazvina kuita kuti Jobho arege kutenda muna Mwari. Panzvimbo paizvozvo, akataura zvakasimba kuti: “Handizorasi kuvimbika kwangu kusvikira ndafa!”—Jobho 27:5.
12. Maitiro aJobho akaratidza sei kuti kushora kwaDhiyabhorosi kwaiva kwenhema?
12 Jobho akanga asingazivi kuti Satani ndiye aikonzera matambudziko ake. Asingazivi mashoko akadzama pamusoro pokushora kwaDhiyabhorosi uchangamire hwaJehovha, Jobho akatyira kuti zvimwe matambudziko ake akanga achibva kuna Mwari. (Jobho 6:4; 16:11-14) Kunyange zvakadaro, akaramba akavimbika kuna Jehovha. Uye kutaura kwaSatani kwokuti Jobho aishumira Mwari nokuda kwezvikonzero zvoudyire kwakaratidzwa kuti kwaiva kwenhema nokuramba kwaJobho akatendeka!
13. Chii chakaitika pamusana pokuti Jobho akanga akatendeka kuna Mwari?
13 Kutendeka kwaJobho kwakaita kuti Jehovha apindure zvine simba kushora kwaSatani kwaizvidza. Zvechokwadi Jobho akanga ari shamwari yaJehovha, uye Mwari akamupa mubayiro nokuda kwokutendeka kwake.—Jobho 42:12-17.
KUBATANIDZWA KWAUNOITWA
14, 15. Nei tingati kupomera kwaSatani kwaibatanidza Jobho kunoshandawo kuvanhu vose?
14 Nyaya yokuvimbika kuna Mwari yakamutswa naSatani yakanga isina kunangana naJobho chete. Iwewo unobatanidzwa. Izvi zvinoratidzwa pachena pana Zvirevo 27:11, Shoko raJehovha parinoti: “Mwanakomana wangu, iva akachenjera ufadze mwoyo wangu, kuti ndigone kupindura iye anondishora.” Mashoko aya, akanyorwa mazana emakore pashure pokunge Jobho afa, anoratidza kuti Satani akanga achiri kushora Mwari uye kupomera vashumiri vake. Patinorarama nenzira inofadza Jehovha, chaizvoizvo tinobatsira kupindura kupomera kwenhema kwaSatani, uye nenzira iyoyo tinoita kuti mwoyo waMwari ufare. Izvozvo zvinoita kuti unzwe sei? Zvaisazova zvakanaka here kuitawo chimwe chinhu pakupindura kupomera kwenhema kwaDhiyabhorosi, kunyange zvazvo zvichireva kuchinja zvimwe zvinhu muupenyu hwako?
15 Ona kuti Satani akati: “Munhu achapa zvose zvaainazvo nokuda kwomweya wake.” (Jobho 2:4) Nokutaura kuti “munhu,” Satani akabudisa pachena kuti zvaaipomera zvaishanda kwete kuna Jobho chete asi kuvanhu vose. Iyoyo ipfungwa inokosha zvikuru. Satani haana chokwadi nokuvimbika kwako kuna Mwari. Dhiyabhorosi angada kukuona usingateereri Mwari uye uchisiya nzira yakarurama panomuka matambudziko. Satani angaedza sei kuita izvi?
16. (a) Satani anoedza kutsausa vanhu pana Mwari achishandisa nzira dzipi? (b) Dhiyabhorosi angashandisa sei nzira idzi kwauri?
16 Sezvakakurukurwa muChitsauko 10, Satani anoshandisa nzira dzakasiyana-siyana kuedza kutsausa vanhu pana Mwari. Anorwisa “seshumba inodzvova, ichitsvaka kudya mumwe munhu.” (1 Petro 5:8) Saka kushanda kwaSatani kungaoneka apo shamwari, hama, kana kuti vamwe vanhu vanoshora zvaunoedza kuita kuti udzidze Bhaibheri uye kushandisa zvaunodzidza. * (Johani 15:19, 20) Uyewo, Satani “anoramba achizvichinja kuva ngirozi yechiedza.” (2 VaKorinde 11:14) Dhiyabhorosi anogona kushandisa nzira dzisinganyatsooneki kuti akutsause uye akukwezve achikubvisa pamararamiro anodiwa naMwari. Angashandisawo kuora mwoyo, zvichida achiita kuti ufunge kuti hauzomboiti zvinoita kuti Mwari afare. (Zvirevo 24:10) Pasinei nokuti Satani ari kuita “seshumba inodzvova” kana kuti se“ngirozi yechiedza,” kupomera kwake kunoramba kuri kumwe chete: Anoti paunotarisana nemiedzo, ucharega kushumira Mwari. Ungapindura sei kupomera kwake woratidza kuvimbika kwako kuna Mwari, sezvakaitwa naJobho?
KUTEERERA MIRAYIRO YAJEHOVHA
17. Chikonzero chikuru chokuteerera mirayiro yaJehovha ndechei?
17 Unogona kupindura kupomera kwaSatani nokurarama nenzira inofadza Mwari. Izvozvo zvinosanganisirei? Bhaibheri rinopindura kuti: “Ida Jehovha Mwari wako nomwoyo wako wose nomweya wako wose nesimba rako rose.” (Dheuteronomio 6:5) Kuda kwako Mwari zvakunowedzera, uchazara nechido chokuita zvaanoda kuti uite. “Kuda Mwari kunoreva izvi,” akanyora kudaro muapostora Johani, “kuti tichengete mirayiro yake.” Kana uchida Jehovha nomwoyo wako wose, uchaona kuti “mirayiro yake hairemi.”—1 Johani 5:3.
18, 19. (a) Ndeipi mimwe yemirayiro yaJehovha? (Ona bhokisi riri papeji 122.) (b) Tinoziva sei kuti Mwari haadi zvakawanda kupfuura zvatinokwanisa?
18 Mirayiro yaJehovha chii? Mimwe yacho inosanganisira maitiro atinofanira kudzivisa. Somuenzaniso, ona bhokisi riri papeji 122, rine musoro unoti “Dzivisa Zvinovengwa naJehovha.” Ipapo uchawana maitiro akarongwa ayo Bhaibheri rinoshora zviri pachena. Paunotanga kuaona, mamwe maitiro akarongwa ipapo angaita seasina kunyanya kuipa. Asi pashure pokufungisisa magwaro akaiswa ipapo, zvichida uchaona uchenjeri huri mumitemo yaJehovha. Kuchinja zvimwe zvinhu pamaitiro ako kungava dambudziko guru rawati wambotarisana naro. Asi, kurarama nenzira inofadza Mwari kunounza kugutsikana kukuru uye mufaro. (Isaya 48:17, 18) Uye ichocho chinhu chaunokwanisa kuita. Tinoziva sei izvozvo?
19 Jehovha haambodi zvinopfuura zvatinokwanisa kuita. (Dheuteronomio 30:11-14) Anoziva zvatinokwanisa kuita uye zvatisingakwanisi kupfuura kuzviziva kwatinoita. (Pisarema 103:14) Uyezve, Jehovha anogona kutipa simba rokuti timuteerere. Muapostora Pauro akanyora kuti: “Mwari akatendeka, uye haangakuregei muchiedzwa kupfuura zvamunogona kutsungirira, asi pamwe chete nomuedzo achaitawo nzira yokubuda nayo kuti mukwanise kuutsungirira.” (1 VaKorinde 10:13) Kuti akubatsire kutsungirira, Jehovha angatokupa “simba rinopfuura renguva dzose.” (2 VaKorinde 4:7) Pashure pokutsungirira miedzo yakawanda, Pauro aigona kuti: “Ndine simba rokuita zvinhu zvose nokuda kwaiye anondipa simba.”—VaFiripi 4:13.
KUVA NOUNHU HUNODIWA NAMWARI
20. Unofanira kuva nounhu hupi hunodiwa naMwari, uye nei huchikosha?
20 Chokwadi, zvakawanda zvinobatanidzwa pakufadza Jehovha kupfuura kudzivisa zvinhu zvaanovenga. Unofanirawo kuda zvaanoda. (VaRoma 12:9) Haunzwi uchida kuva pedyo nevaya vanoona zvinhu sezvaunoita, vanofarira zvaunofarira, uye vanokoshesa zvaunokoshesa here? Jehovha anodarowo. Saka dzidza kuda zvinhu zvinodiwa naJehovha. Zvimwe zvacho zvinorondedzerwa pana Pisarema 15:1-5, patinoverenga nezvevaya vanonzi naMwari ishamwari dzake. Shamwari dzaJehovha dzinoratidza chinonzi neBhaibheri “chibereko chomudzimu.” Chinosanganisira unhu hwakadai so“rudo, mufaro, rugare, mwoyo murefu, mutsa, runako, kutenda, unyoro, kuzvidzora.”—VaGaratiya 5:22, 23.
21. Chii chichakubatsira kuva nounhu hunodiwa naMwari?
21 Kugara uchiverenga uye uchidzidza Bhaibheri kuchakubatsira kuva nounhu hunodiwa naMwari. Uye kudzidza zvinodiwa naMwari kuchakubatsira kuita kuti zvaunofunga zvienderane nezvinofungwa naMwari. (Isaya 30:20, 21) Kana ukasimbisa kuda kwaunoita Jehovha, chido chako chokurarama nenzira inofadza Mwari chichavawo chikuru.
22. Uchaitei kana ukararama nenzira inofadza Mwari?
22 Kushanda zvakaoma kunodiwa kuti urarame nenzira inofadza Jehovha. Bhaibheri rinofananidza kuchinja upenyu hwako nokubvisa unhu hwako hwekare, uchipfeka hutsva. (VaKorose 3:9, 10) Asi nezvemirayiro yaJehovha, munyori wepisarema akanyora kuti: ‘Kuichengeta kunounza mubayiro mukuru.’ (Pisarema 19:11) Iwewo uchaona kuti kurarama nenzira inofadza Mwari kunounza mubayiro mukuru. Nokuita saizvozvo, uchapindura kupomera kwaSatani, woita kuti mwoyo waJehovha ufare!
^ ndima 16 Izvi hazvirevi kuti vaya vanokushora vanodzorwa naSatani ivo pachavo. Asi Satani ndimwari wemamiriro ezvinhu aripo, uye nyika yose iri musimba rake. (2 VaKorinde 4:4; 1 Johani 5:19) Saka tinogona kutarisira kuti kurarama upenyu hunodiwa naMwari hakuzofarirwi nevakawanda, uye vamwe vachakushora.


text:
Remekedzai Vakwegura Vari Pakati Penyu
“Unofanira . . . kuremekedza munhu akwegura.”—REVH. 19:32.
1. Vanhu vari mumamiriro api ezvinhu akaoma?
JEHOVHA akanga asingadi kuti vanhu vaoneswe ndondo nokukwegura. Chinangwa chake chaiva chokuti varume nevakadzi vave neutano hwakanaka muParadhiso. Asi iye zvino “zvisikwa zvose zvinoramba zvichigomera pamwe chete uye zvichirwadziwa.” (VaR. 8:22) Mwari anorwadziwa paanoona vanhu vachitambura nemhaka yechivi? Zvinotosuwisawo ndezvokuti vakwegura vakawanda vanoshaya anovachengeta pavanenge vava kuda kunyanya kubatsirwa muupenyu.—Pis. 39:5; 2 Tim. 3:3.
2. Nei vaKristu vachinyanya kuremekedza vakwegura?
2 Vanhu vaJehovha vanoonga kuti muungano dzavo mune vakwegura. Tinobatsirwa neuchenjeri hwavo uye tinokurudzirwa nokutenda kwavo. Vakawanda vedu tine ukama nevakwegura ivavo. Asi pasinei nokuti tine ukama navo here kana kuti hatina, tinoda kuvabatsira. (VaG. 6:10; 1 Pet. 1:22) Tose tichabatsirwa nokuongorora kuti Mwari anoona sei vakwegura. Tichakurukurawo kuti vomumhuri uye ungano vanofanira kubatsira sei vakwegura.
“MUSANDIRASA”
3, 4. (a) Munyori wePisarema 71 akakumbirei kuna Jehovha? (b) Vakwegura vari muungano vangakumbirei kuna Mwari?
3 Pana Pisarema 71:9 munyori wepisarema akakumbira Mwari kuti: “Musandirasa munguva yokukwegura; musandisiya simba rangu parinenge rava kupera.” Zvinoita sokuti pisarema iri rakabatana nePisarema 70 iro rine mashoko okusuma okuti “Rwiyo rwaDhavhidhi.” Saka Dhavhidhi anofanira kunge ari iye akataura mashoko ari pana Pisarema 71:9. Akashumira Mwari kubva achiri muduku kusvika akwegura uye Jehovha akamushandisa kuita mabasa makuru. (1 Sam. 17:33-37, 50; 1 Madz. 2:1-3, 10) Kunyange zvakadaro, Dhavhidhi akaona kuti aifanira kukumbira Jehovha kuti arambe achimufarira.—Verenga Pisarema 71:17, 18.
4 Mazuva ano kune vakawanda vakaita saDhavhidhi. Pasinei nokukwegura uye “mazuva okutambudzika,” vanoramba vachirumbidza Mwari nepose pavanogona. (Mup. 12:1-7) Vakawanda vavo vangasakwanisa kuita sezvavaimboita pazvinhu zvakasiyana-siyana zvakadai seushumiri. Asi vanogonawo kukumbira Jehovha kuti arambe achivafarira uye achivachengeta. Vakwegura ivavo vakatendeka vanogona kuva nechivimbo chokuti Mwari achapindura minyengetero yavo. Haangamboregi kudaro nokuti muminyengetero iyoyo vanotaura nhuna dzavo dzakafanana nedzakataurwa naDhavhidhi afemerwa naMwari.
5. Jehovha anoona sei vakwegura vakatendeka?
5 Magwaro anoratidza zvakajeka kuti Jehovha anokoshesa chaizvo vakwegura vakatendeka uye kuti anoda kuti vashumiri vake vavaremekedze. (Pis. 22:24-26; Zvir. 16:31; 20:29) Revhitiko 19:32 inoti: “Unofanira kusimukira achena bvudzi, nokuremekedza munhu akwegura, uye unofanira kutya Mwari wako. Ndini Jehovha.” Chokwadi, zvaikosha chaizvo kuremekedza vakwegura vaiva muungano panguva yakanyorwa mashoko iwayo, uye zvichiri kukosha nanhasi. Asi zvakadini nokuvachengeta? Ndiani ane basa iroro?
BASA REMHURI
6. Jesu akaratidza muenzaniso upi pakuchengeta vabereki?
6 Shoko raMwari rinotiudza kuti: “Kudza baba vako naamai vako.” (Eks. 20:12; VaEf. 6:2) Jesu akaratidza kukosha kwomutemo uyu paakashora vaFarise nevanyori vairamba kuchengeta vabereki vavo. (Mako 7:5, 10-13) Jesu pachake akaratidza muenzaniso wakanaka pakuchengeta vabereki. Somuenzaniso, paainge ava kufa ari padanda, akaudza mudzidzi waaida chaizvo Johani kuti achengete amai vake avo vanofanira kunge vakanga vava chirikadzi.—Joh. 19:26, 27.
7. (a) Muapostora Pauro akataura pfungwa ipi ine chokuita nokuriritira vabereki? (b) Pauro aitaura nezvei paakazotaura pfungwa iyi?
7 Muapostora Pauro akafemerwa kunyora kuti vatendi vanofanira kugovera nhengo dzeimba yavo. (Verenga 1 Timoti 5:4, 8, 16.) Funga zvimwe zvaaitaura mutsamba iyoyo paakanyora mashoko aya kuna Timoti. Pauro akataura kuti ndivanani vaikodzera uye vakanga vasingakodzeri kubatsirwa nemari muungano. Akataura zvakajeka kuti vana, vazukuru uye voukama vaitenda, ndivo vaifanira kunyanya kuita basa rokuchengeta chirikadzi dzakwegura. Izvozvo zvaizoita kuti ungano isava nomutoro wokuvabatsira nemari. Mazuva ano vaKristu vanoratidzawo kuti ‘vakazvipira kuna Mwari’ nokuchengeta voukama vanenge vachida kubatsirwa.
8. Nei Bhaibheri risingadonongodzi machengeterwo anofanira kuitwa vakwegura?
8 Saka, vana vechiKristu vakura ndivo vanofanira kuona kuti vabereki vavo vawana zvavanoda. Pauro akataura nezvekuchengeta voukama vanotenda, asi hazvirevi kuti vabereki vasiri muungano yechiKristu havafaniri kuchengetwa. Vana vanochengeta vabereki vavo nenzira dzakasiyana-siyana. Chikonzero chacho ndechokuti zvinodiwa nevakwegura, unhu hwavo uye utano, zvinosiyana. Vamwe vakwegura vane vana vakawanda asi vamwe vane mwana mumwe chete. Vamwe vanowana rubatsiro kubva kuhurumende asi vamwe vangasaruwana. Zvinosarudzwa nevaya vanoda kuchengetwa zvinosiyanawo. Saka hazvina kunaka kushora zvinenge zvichiitwa nevaya vari kuedza kuchengeta hama dzavo dzakwegura. Jehovha anogona kungokomborera chero chisarudzo chepaMagwaro oita kuti chibudirire, uye ndizvo zvaagara achiita kubva mumazuva aMosesi.—Num. 11:23.
9-11. (a) Vamwe vangasangana nemamiriro api ezvinhu akaoma? (Ona mufananidzo uri panotangira nyaya ino.) (b) Nei vana vane vabereki vakwegura vasingafaniri kukurumidza kusiya basa renguva yakazara? Taura muenzaniso.
9 Kana vabereki nevana vachigara kure nakure, zvinogona kuomera vana ivavo kuchengeta vabereki vavo vakwegura. Utano hwemubereki hunogona kungoerekana hwaipa zvichida nemhaka yokuwa, kutyoka pfupa kana kuti rimwewo dambudziko, zvokuti vana vangafunga kushanyira vabereki vavo. Vabereki vacho vangada kubatsirwa kwenguva duku kana kuti kwenguva refu. *
10 Vashumiri venguva yakazara vanoshumira Jehovha vari kure chaizvo nekumba kwavo, vanogona kusangana nezvisarudzo zvakaoma. Vaya vanoshumira paBheteri, mamishinari uye vatariri vanofambira, vanokoshesa chaizvo mabasa avo uye vanoaona sechikomborero chinobva kuna Jehovha. Zvisinei, kana vabereki vavo vakarwara, vangakurumidza kufunga kuti, ‘Tinofanira kusiya basa redu todzokera kumba kuti tinochengeta vabereki vedu.’ Asi kungava kuchenjera kuti vanyengetere uye vafunge kana zvakakodzera kusiya basa ravo uye kana zvirizvo zviri kudiwa nevabereki vavo. Hapana anofanira kumhanyirira kusiya ropafadzo dzake, uye dzimwe nguva pangasava nechikonzero chokudaro. Kurwara kwacho kunogona kunge kuri kwenguva duku zvokuti ungano yevabereki vavo inogona kunge ichida kuvabatsira.—Zvir. 21:5.
11 Funga nezvemumwe mukoma nemunin’ina vaishumira Jehovha vari kure chaizvo nekumba. Mumwe wacho aiva mumishinari kuSouth America, uye mumwe aiva pamuzinda wedu kuBrooklyn, New York. Vabereki vavo vakwegura vaida kubatsirwa. Vakomana ava nemadzimai avo vakashanyira vabereki vavo kuJapan kuti vaone kuti vangavabatsira sei. Nokufamba kwenguva, vaya vaiva kuSouth America vakanga vava kufunga zvokusiya basa ravo kuti vadzokere kumusha. Vakabva vafonerwa nemurongi mudare revakuru weungano yevabereki vavo. Vakuru vomuungano iyi vakanga vakurukura nyaya yacho uye vaida kuti mamishinari acho arambe achiita basa rawo. Vakuru ava vaionga basa raiitwa nemamishinari aya uye vainge vakatsunga kuita zvose zvavanogona kuvabatsira kuchengeta vabereki vavo. Vose vomumhuri iyi vakaonga chaizvo rudo rwavakaratidzwa.
12. Mhuri yechiKristu inofanira kufunga nezvei pakusarudza kuti ingachengeta sei vakwegura?
12 Chero zvinenge zvasarudzwa nemhuri yechiKristu pakuriritira vabereki vakwegura, zvinofanira kuita kuti zita raMwari rirumbidzwe. Hatitombodi kuita sevatungamiriri vechitendero vemunguva yaJesu. (Mat. 15:3-6) Tinoda kuti zvisarudzo zvedu zviite kuti Mwari akudzwe uye ungano ikudzwe.—2 VaK. 6:3.
BASA REUNGANO
13, 14. Magwaro anoratidza sei kuti ungano dzinofanira kubatsira vakwegura vari muungano?
13 Havasi vose vanokwanisa kubatsira vari mubasa renguva yakazara nenzira ichangobva kutaurwa. Zvisinei, kubva pane zvakaitika munguva yevaapostora zviri pachena kuti ungano dzinofanira kuita zvose zvadzinogona kuti dzibatsire hama nehanzvadzi dzakwegura dzinoita zvakanaka. Bhaibheri rinoti muungano yomuJerusarema ‘makanga musina aishayiwa.’ Hazvirevi kuti vose vakanga vari shoroma. Zviri pachena kuti vamwe vaiva varombo, asi “mumwe nomumwe aizogoverwa, sokushayiwa kwaaiita.” (Mab. 4:34, 35) Zvisinei, pane dambudziko rakazomuka muungano. Dzimwe ‘chirikadzi dzakanga dzichidarikwa pakugoverwa kwezvokudya kwezuva nezuva.’ Saka vaapostora vakasarudza kuti pagadzwe varume vaikodzera avo vakaronga kuti chirikadzi dzose dziwane zvinodzikwanira uye dzichipiwa zvakaenzana. (Mab. 6:1-5) Ichokwadi kuti kugoverwa kwezvokudya kwezuva nezuva kwaingova urongwa hwenguva pfupi hwaiitirwa kubatsira vaya vakava vaKristu paPendekosti ya33 C.E. ndokuramba vari muJerusarema kuti vasimbiswe pakunamata. Kunyange zvakadaro, zvakaitwa nevaapostora zvinoratidza kuti ungano inogona kubatsira pakuchengeta vanoshayiwa.
14 Sezvambotaurwa, Pauro akapa Timoti mirayiridzo yaitaura kuti ndedzipi chirikadzi dzechiKristu dzaikodzera kuti dzibatsirwe neungano pane zvokurarama nazvo. (1 Tim. 5:3-16) Munyori weBhaibheri Jakobho akaratidzawo kuti vaKristu vane basa rokuchengeta nherera, chirikadzi nevamwe vanenge vachitambura kana kuti vanoda kubatsirwa. (Jak. 1:27; 2:15-17) Muapostora Johani akatiwo: “Munhu ane zvokutsigira upenyu zvenyika ino akaona hama yake ichishayiwa, iye oramba kumunzwira tsitsi kwazvo, kuda Mwari kunoramba kuri maari sei?” (1 Joh. 3:17) Kana muKristu mumwe nomumwe achifanira kubatsira vanotambura, ungano hadzifaniriwo here kuita izvozvo?
15. Zvii zvingada kufungwa nezvazvo pakubatsira hama nehanzvadzi dzakwegura?
15 Mune dzimwe nyika, hurumende inopa vakwegura mari yomudyandigere uye inoitawo kuti pave nezvirongwa zvokubatsira vakwegura. (VaR. 13:6) Asi kune dzimwe nyika hakuna izvozvo. Saka rubatsiro runogona kupiwa nevoukama uye ungano kuhama nehanzvadzi dzakwegura runosiyana-siyana. Kana vana vanotenda vachigara kure nevabereki vavo, vangasanyatsokwanisa kuvabatsira. Pakadaro zvingava zvakanaka kuti vana vacho vakurukure nevakuru veungano yevabereki vavo kuti vave nechokwadi chokuti vose vanzwisisa mamiriro ezvinhu emhuri yacho. Somuenzaniso, vakuru vanogona kubatsira vabereki vacho kuti vawane rubatsiro runopiwa nehurumende kana mamwe masangano. Vangabatsirawo nokuzivisa vana chero zvinhu zvinenge zvichida kugadziriswa zvakadai setsamba dzinenge dzisina kuvhurwa kana kuti mishonga isiri kunwiwa zvakanaka. Kukurukurirana saizvozvo kunogona kubatsira kuti zvinhu zvisazonyanya kuipa uye kunogona kuita kuti pawanikwe nzira yokugadzirisa zvinhu. Kana pakava nevanhu vakadaro vanotarisa kuti zvinhu zvakamira sei kumba, zvinogona kubatsira kuti vana vane vabereki vakwegura vasanyanya kunetseka.
16. Vamwe vaKristu vanobatsira sei vakwegura vari muungano?
16 Vamwe vaKristu vanoratidza kuti vanoda hama nehanzvadzi dzakwegura nokuzvipira kushandisa nguva yavo uye simba ravo kuita zvose zvavanogona kuti vadzibatsire. Vanonyatsoratidza kuti vanoda hama nehanzvadzi dzavo dzakwegura dziri muungano. Vamwe vari muungano vanoita majana okuchengeta vakwegura. Sezvo vasingakwanisi kupinda mubasa renguva yakazara nemhaka yemamiriro avo ezvinhu, vanoda chaizvo kubatsira vakwegura ava kuti vana vavo varambe vari mubasa renguva yakazara. Chokwadi hama idzodzo dzinoita zvakanaka chaizvo! Asi hazvirevi kuti vana vacho vanofanira kubva varega basa ravo rokuchengeta vabereki.
REMEKEDZA VAKWEGURA NOKUTAURA MASHOKO ANOKURUDZIRA
17, 18. Mafungiro akaita sei anoita kuti basa rokuchengeta vakwegura rive nyore?
17 Vakwegura nevanovachengeta vanogona kushanda vose zvakanaka kuti basa racho riite nyore kana vakaramba vachifara. Dzimwe nguva, kukwegura kunoita kuti munhu asafara uye aore mwoyo. Saka zvimwe ungada kuita zvose zvaunogona kuti uremekedze uye ukurudzire hama nehanzvadzi dzakwegura. Hama nehanzvadzi idzi dzinofanira kurumbidzwa nokuti dzave dzichishumira Mwari dzakatendeka. Jehovha haakanganwi zvadzakaita mubasa rake uye vamwe vaKristu havazvikanganwiwo.—Verenga Maraki 3:16; VaHebheru 6:10.
18 Uyewo, mabasa ezuva nezuva angaita nani kana vakwegura uye vanovachengeta vachimbotaurawo zvinosetsa dzimwe nguva. (Mup. 3:1, 4) Vakwegura vakawanda vanoitawo zvose zvavanogona kuti vasanetsa vaya vanovachengeta. Vanoziva kuti kana vasinganetsi, vanhu vanogona kugara vachivashanyira uye vachivabatsira zvakanaka. Kazhinji vaya vanoshanyira vakwegura vanowanzoti, “Ndaenda kunokurudzira munhu akwegura asi neniwo ndakurudzirwa.”—Zvir. 15:13; 17:22.
19. Vakuru nevadiki vangatarisirei mune ramangwana?
19 Tinotarisira chaizvo nguva ichapera kutambura uye matambudziko anokonzerwa nechivi. Asi pari zvino, vashumiri vaMwari vanofanira kuramba vaine tarisiro yokurarama nokusingaperi. Tinoziva kuti kutenda zvipikirwa zvaMwari kunotibatsira patinenge tiri mumatambudziko. Nemhaka yokutenda ikoko, “hatineti, asi kunyange munhu watiri nechokunze ari kupera, chokwadi munhu watiri nechomukati ari kuitwa mutsva zuva nezuva.” (2 VaK. 4:16-18; VaH. 6:18, 19) Zvisinei, chii chimwe chingakubatsirai kuti mukwanise kuchengeta vakwegura? Tichakurukura mamwe mazano anobatsira munyaya inotevera.
^ ndima 9 Nyaya inotevera ichakurukura dzimwe nzira dzokuchengeta nadzo vabereki vakwegura.


text:
Guta
Guta (City in English) zvinoreva nzvimbo yakakura yakagarwa nevanhu vakavaka dzimba nezvimwe zvivakwa. Gutaguru reZimbabwe rinonzi Harare; mamwe maguta anosanganisira, Bulawayo, Gweru, Mutare, Kadoma, Chinhoyi, Bindura.
Mamwe mazita anoshndiswa ndeekuti dhorobha kana kuti taundi.
Shoko rokuti taundi rinobva pana town kuEnglish.
Shoko rokuti dhorobha rinobva pana dorp kuAfrikaans.
Katungu zvinoreva musha uri kwawo wega kusina vamwe - isolated dwelling place.
Nhoroondo[chinja | edit source]
Mukutaura kwakare guta zvinoreva musha waShe, uyu uri musha wakakura ungadzi zvakare nzanga.
Gutaguru[chinja | edit source]
Nyika imwe neimwe ine guta rakasarudzwa kuti rive ndiro gutaguru. Kazhnji guta iri ndiro rinenge rakavakwa hofisi dzemutungamiri wenyika uye hofisi dzemakurukota ehurumende yenyika iyi. Munyika dzakawanda gutaguru ndiro rine hugari hwevanhu vakawanda kudarika mamwe maguta ose enyika iyi. Asi mune dzimwe nyika zvinoitika kuti guta guru harisiro rine hugari hwevanhu vakawanda kudarika mamwe maguta ose enyika iyi. Somuenzaniso gutaguru reNigeria rinonzi Abuja rine hugari hwevanhu 776,298 asi guta reLagos rine vanhu vanosvika 7,937,932. Kunyika yeCanada gutaguru reko Ottawa rine hugari hwevanhu 883,391 asi guta reToronto riine hugari hwevanhu 2,615,060; kureva kuti huwandu hwevanhu muToronto hwakapetwa kana kudarika Ottawa. Rimwe shoko ringashandiswa kuturikira capital city nderekuti guta nhengedzwa - apa kureva guta riri pamusoro pemamwe pachimiro chekuvakwa kwaro kana kukosheswa kwemabasa anoitwa mariri.


text:
Mufundisi
Mufundisi (Pastor in English) munhu anoita basa rokudzidzisa Shoko raMwari muChitendero chechiKristu zvikurusei muKereke dzisiri Roman Catholic. Vafundisi vazhinji vanhurume asi mamwe maKereke ave kutendera Vafundisi vechikadzi. Kushimanda
Mabasa anoitwa naMufundisi anosanganisira:
- Kudzidzisa shoko raMwari.
- Kunamatira vanhu muKereke.
- Kuwombeka kana kuti kubhabhatidza vanenge vatendeuka.
- Kuchatisa vanenge vachiroorana.
- Kuviga vatendi vanenge vafa.
Vafundisi veKereke zhinji vanotenderwa kuroora asi VeRoman Catholic havatenderwe kutora madzimai. Mafundisi veRoman catholic vanodanwa kunzi Fata kana kuti "Father" kuEnglish.


text:
Gunganidzo
Muchidzidzo cheScience gunganidzo (Gravity) izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa.
Fosi regunganidzo ndiro rinokweva mvura kuti iwungane munzvimbo dziri pakaderera uye kuti chinhu chichinge chakandwa mudenga chidzoke zvakare pasi.
Fosi yegunganidzo pakati pezuva nenyika ndiyo inoita kuti Rinopasi (earth) rirambire muBoterekwa (orbit) rimwechete marinotenderera dendera rimwe (1) pagore risingatetereke muchadenga. Zuva rinokwezva nyika kuti irambe ichitenderera muBoterekwa risingashunduke.
Dzimwe nyeredzi dzose dzinofamba neBoterekwa rakatarwa dzinodariswo negunganidzo pakati penyeredzi (planets) idzodzo nezuva. Zuva rinokwezva nyeredzi kuti dzirambe dzichitenderera neBoterekwa risingashunduke. Chiitiko chegunganidzo chinotsanangurwa nedudzirazivo rakanyorwa naIsaac Newton rave kunzi Mutemo weGunganidzo waNewton - Newton's Law of Gravity.


text:
Chigayo
Chigayo (Mill in English) muchina unotsetsa magodo achipwanyiwa kuita madiki kana kuita sehupfu. Chigayo chinonyanya kuzivikanwa pari pakugaya chibage kuita hupfu kana kugaya gorosi kuita flour.
Asiwo kune dzimwe mhando dzezvigayo zvinoshandiswa kupwanya magodo akasiyana muhushangazhi. Kumigodhi kune zvigayo zvinogaya matombo zvichitsetsa kusvika pakutsetseka kudiki pane jecha. Kana kuri kumigodhi chitofu chinenge chabva kubandwa ne mhandamabwe. Chitofu chinotsetsewa kusvika chaita sejecha chiine tsanga dziri pasi pe 100 micrometer.


text:
Ungada here kuverenga nyaya ino mumutauro we%%?
Hongu
Kwete
Sei Muchiparidza Paimba Neimba?
Jesu akaudza vadzidzi vake kuti vaite “
kuti vanhu vemarudzi ose vave vadzidzi.” (Mateu 28:19, 20) Paakatuma vadzidzi vake vokutanga-tanga, Jesu akavarayira kuti vaende mudzimba dzevanhu. (Mateu 10:7, 11-13) Pashure pokufa kwaJesu, vaKristu vokutanga-tanga vakaenderera mberi nokuparadzira shoko ravo “
pachena uye paimba neimba.” (Mabasa 5:42; 20:20) Isu tinotevedzera muenzaniso iwoyo wevaKristu vokutanga uye tinoona kuti kuparidza paimba neimba inzira yakanaka inoita kuti titaure nevanhu.
© 2014 Watch Tower Bible and Tract Society of Pennsylvania.
|


text:
WASHINGTON DC—
Zvikoro zvemunyika zviri kuvhurwa neChipiri vabereki vakawanda vachichema nerekuti zvinhu zvakavaomera zvekuti vamwe vatotadza kuti vana vavo vadzokere kuzvikoro zvavanodzidza nekuda kwekushaikwa kwemari dzechikoro.
Mumwe mubereki ane mwana ari kuita zvidzidzo zvefomu yetatu kune chimwe chikoro cheboarding
, VaTichaona Muchere, vanoti vatadza kuendesa mwana kuchikoro sezvo vasina kukwanisa kuunganidza mari inoita madhora mazana mana nemakumi matatu ane madhora mashanu, iyo iri kudiwa kuchikoro uku.
Pamari iyi, madhora mazana mana nemashanu ndiyo yechikoro, madhora makumi matatu iri yekubatsirikana kwevarairidzi.
VaMuchere vanoti chanyanya kuwedzera dambudziko ravo ndechekuti kubasa kwavo havasi kupihwawo mari dzemihoro paine nguva.
Kunyange hazvo hurumende yakarambidza kuti vabereki vabhadhare mari yekubatsirika iyi, vabereki vakawanda vanoti vachiri kungoibhadhara sezvo vachida kuti vana vavo vawane dzidzo yemhando yepamusoro.
Zvikoro zvepuraimari zveveruzhinji mumaguta zvinonzi zviri kuda mari iri kumadhora makumi mashanu, kuchitiwo zvesekondari zvichida kumadhora zana, pasina dzimwe dzakaita sedzeruvako nezvimwe.
Bazi rezvedzidzo rinoti hapana chikoro chinofanirwa kudzinga mwana anenge asina kubhadhara mari, asi kuti panofanirwa kutsvagwa nzira dzekuti vabereki vabhadhare mari idzi mwana achidzidza.
Sangano remagweta anorwira kodzero dzevanhu, reZimbabwe Lawyers for Human Rights, riri kukurudzirawo vakuru vezvikoro kuti vasadzinga vana vasina kubhadharirwa mari dzechikoro, richiti zviri kunze kwebumbiro remitemo.
Gwaro raburitswa nesangano iri rinoti zvikoro zvakawanda zviri kuramba zvichityora bumbiro remitemo idzva nekudzinga vana vasina kubhadhara mari dzechikoro, izvo zvave kuita kuti huwandu hwevana vari kusiya chikoro hukwire.
Gurukota rezvedzidzo, VaLazarus Dokora, vakakurudzirawo vezvikoro kuti vaendese vabereki vanenge vachinetsa kubhadhara zvikwereti zvemari dzechikoro kumadzishe kana kumatare maduku kuti vayananiswe.
Hurukuro naVaTichaona Muchere


text:
HARARE— Vaimbova gurukota rezvemari, Va Tendai Biti, vanoti panofanirwa kuumbwa hurumende inombofanofambisa basa pachiitwa nhaurirano dzekugadzirisa zviri kunetsa munyika.
Vachitaura nevatori venhau mu Harare neChina, Va Biti vati Zanu PF yatadza kugadzirisa hupfumi hwenyika zvava kupa kuti veruzhinji vadye nhoko dzezvironda.
Va Biti, avo vakadzingwa semunyori mukuru mu MDC inotungamirwa naVa Morgan Tsvangirai, vati chava kudikanwa ndechekuti pawumbwe hurumende ine hunyanzvi hwekuvandudzwa kwehupfumi hwenyika yavari kudaidza kuti National Transitional and Techincal Council uku kuchiitwa nhaurirano nemapato ezvematongerwo enyika, masangano anoshanda akazvimirira pamwe neveruzhinij rwe Zimbabwe.
Va Biti vakurudzirawo kuti sangano remubatanidzwa wenyika dziri kuchamhembe kwe Africa, re SADC, pamwe ne African Union kuti apindire munyaya dzekusamira zvakanaka kwezvinhu mu Zimbabwe kuitira kuti nhaurirano idzi dzitange nekukasika.
Vatiwo chichanetsa kuti nhaurirano idzi dzitange pamwe nekuti pawumbwe NTTC iyi iwumbwe kukara masimba kwevari mu Zanu PF vavati havana hany’a nekutambura kuri kuita veruzhinji munyika.
VaBiti, avo vari kutangamira chikwata che MDC Renewal Team, vaenderera mberi vachiti sarudzo dzinofanirwa kuitwa chete kana pavandudzwa zvose zvinobata mafambisirwo esarudzo.
Mutauriri we Zanu PF, Va Rugare Gumbo, vaudza Studio 7 parunhare kuti zviri kutaurwa naVa Biti izvi kutaura kwevanhu vakakundwa musarudzo vari kushaya zvekuita.
VaGumbo vakurudzira veMDC Renewal Team kuti vamirire sarudza dzemuna 2018 kana vachida zvekutonga.
Va Gumbo vaenderera mberi vachiti hurumende ye Zanu PF iri mubishi kuita zvayakavimbisa vanhu payaitsvaga rutsgiro pamberi pesarudzo dzegore rapera.
Vatiwo chirongwa chekuvandudza hupfumi hwenyika che Zimbabwe Agenda for Socio Economic Transformation, kana kuti Zimasset, icho chakaparurwa nehurumende ndicho chichaita kuti hupfumi hwenyika husimukire kana chikazadziswa.
Asi Va Biti vati chirongwa che Zimasset ichi hachina zvachinacho zvinoita kuti hupfumi hwenyika husimukire vachiti chirongwa ichi ndicho chakanyanyoipisisa pazvirongwa zvese zvekuvandudzwa kwehupfumi hwenyika zvakaparurwa nehurumende kubva pakawana nyika kuzvitonga kuzere muna 1980.
Panyaya yekuti ve SADC ne AU vadzoke mu Zimbabwe kuzobatsira kuti paitwe nhaurirano, Va Gumbo vati hapana chaitika munyika chingakonzere kuti masangano aya auye mu Zimbabwe kuzoyananisa.


text:
Herbert Chitepo
Herbert Wiltshire Chitepo igamba rehondo yeChimurenga yakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain. .
Herbert Wiltshire Chitepo (15 June 1923 – 18 March 1975) akanga ari mutungamiri we Zimbabwe African National Union (Zanu) rinova bato rairwira kuzvitonga kwevatema munguva dzeRhodesia. Herbert Chtepo wakaurawa mugore 1975 mwedzi wa March. Hazvizivikanwe kuti Chitepo wakaurayiwa nani. Munyori wenguva dzeRhodesia anonzi Peter Stiff anoti musoja wemawuto British anonzi, Hugh Hind ndiye anonzi akauraya Herbert Chitepo.
Chitepo ndiye akava munhu mutema wekutanga munguva yeRhodesia kuva barrister; rinova rimwe danho rohugweta.
Kukura kwavo[chinja | edit source]
VaChitepo vakazvarwa ku Watsomba mudunhu re Inyanga; akanga ari werudzi rweva Manyika. Akadzidza pazvikoro zvinoti St David's Mission School, Bonda, St Augustine's School, Penhalonga vachizoenda ku Adam's College, Natal, South Africa, kwaadzidza kuvamudzidzisi mugore 1945.


text:
Mutemo waPareto
Mutemo waPareto chinyorwa chinodudzira hukama huripo pakati pezvikonzero zvinokonzera zviitiko zvizhinji, nezvisakwa kana mhedzisiro dzinoonekwa pazviitiko izvozvi. Mutemo uyu wakanyorwa nemurume ainzi Joseph M Juran wekuUnited States of America uyo aiva nyanzvi yeruzivo rwehumaneja. Joseph M. Juran akatumidza mutemo uwu zita reimwe nyanzvi yainzi Vilfredo Pareto; murume uyu aiva chizvarwa cheku Italy. Mugore ra1906 Vilfredo Pareto akanga avarura chinyorwa chaiwongorora nhau yekugovewa kweivhu munyika yeItaly. Pareto akacherechedza kuti zvikamu zvevhu makumi masere kubva muzana (80%) zvakanga zviri mumawoko echikamu chevanhu makumi maviri kubva muzana (20%).
Mutemo waPareto unoti, pakuverengwa kwemhedzisiro nezvikonzero, zvikamu makumi masere kubva muzana (80%) zvemhedzisiro dzinoonekwa muzviitiko zvizhinji, zvinokonzerwa nezvikonzero zvikamu makumi maviri kubva muzana (20%).
Zvichitodzana nemutemo uyu, kunonzi mumabhindauko chikamu makumi manomwe kubva muzana (80%) chezvinotengwa chinotengwa nechikamu makumi maviri kubva muzana (20%) chevatengi - kureva kuti ruzhinji rwevatengi (80%) vanotenga zvjnhu zvine hukoshi hwunosvika 20%. Hapana chakakosha panhamba 80% asi kungoti ndiyo nhamba inonyanya kuwonekwa panocherechedzwa hukama hwezvikonzero nemhedzisiro pazvinhu zvizhinji.
Mimwe mienzaniso[chinja | edit source]
Zvichitodzana zvakare nemutemo uyu hanzi hukama hunotevera hwakawonekwa mumabhindauko:
- 80% yemari inobatwa (profit) inobva kuchikamu chemakumi maviri kubva muzana (20%) chevatengi
- 80% yezvichemo zvinouya zvinobva kuchikamu chemakumi maviri kubva muzana (20%) chevatengi
- 80% yenguva inomisa basa pamuchina inokonzerwa nechikamu chemakumi maviri kubva muzana (20%) chezvinono zvinomisa basa.
- 80% yezvinhu zvinotengeswa nechitoro zvinenge zvatengeswa nechikamu chemakumi maviri kubva muzana (20%) chevashandi vanotengesa.
Njodzi kumabasa[chinja | edit source]
Mutemo waPareto unoshandiswa muhushangazhi kunongedza njodzi dzinonyanya kukonzera kuti vashandi vasangane netsaona pabasa. Kuchitevedzwa mutemo uyu zvinoreva kuti chikamu chemakumi maviri kubva muzana (20%) chenjodzi chinokonzera tsaona dziri pachikamu chemakumi masere kubva muzana (80%). Saka vanodzidzisa zvokudzivirira tsaona pabasa vanonangana nokurwisa chikamu che 20% chenjodzi idzi dzinokonzera chikamu chetsaona chiri pa 80%. Izvi zvinorevawo kuti vanodzivirira tsaona vakasacherechedza njodzi dzinokonzera 80% yetsaona, vakangoti toita chero, zvichakaro itika ndezvekuti vacharwisana nechikamu chemakumi masere (80%) chenjodzi dzinokonzera tsaona dziri pachikamu chemakumi maviri (20%). Uku kureva kuti nguva nemari inoshnda pasina shanduko huru inobudapo.
Asi kana nguva nemari zvikashanda kurwisana nechikamu chemakumi maviri (20%) chenjodzi chinokonzera tsaona dziri pachikamu chemakumi masere (80%), panokwanisa kuwonekwa shanduko yakakura mukuderera kwetsaona.
Hupfumi Pasirose[chinja | edit source]
Hanzi nyanzvi dzezvehupfumi dzakavarura gwaro mugore ra 1992 raitaura kuti chikamu che 82.7% chemari inotambirwa Pasirose inotambirwa nevanhu vane huwandu hwechikamu che 20% yevanhu vari Pasirose.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
23 Kana ukagara pasi kuti udye namambo, unofanira kunyatsofungisisa zviri pamberi pako,+
2 uye unofanira kuisa banga pahuro pako kana uri munhu uya ane mweya une chido.+
3 Usaratidza kuti unopanga zvokudya zvake zvinonaka, zvazviri zvokudya zvenhema.+
4 Usashanda zvakaoma kuti uwane pfuma.+ Rega kuvimba nokunzwisisa kwako.+
5 Wakaita kuti maziso ako aitarire here, iyo zvaisiri chinhu?+ Nokuti chokwadi inomera mapapiro seegondo yobhururuka ichienda kumatenga.+
6 Usadya zvokudya zvomunhu ane ziso rinonyima,+ kana kuratidza kuti unopanga zvokudya zvake zvinonaka.+
7 Nokuti iye akaita somunhu ane zvaakaronga mumweya make.+ Anokuudza kuti, “Idya uye inwa,” asi mwoyo wake hauna hanya newe.+
8 Chimedu chako chaunenge wadya, uchachirutsa, uye uchange watambisa mashoko ako anofadza.+
9 Usataura benzi richinzwa,+ nokuti richazvidza mashoko ako okungwara.+
10 Usabvisa muganhu wekare,+ uye usapinda mumunda wenherera.+
11 Nokuti Mudzikinuri wadzo ane simba; iye acharwira mhosva yadzo kwauri.+
12 Ranga mwoyo wako uye nzeve yako ngainzwe mashoko ezivo.+
13 Usarega kuranga mukomana.+ Kana ukamurova neshamhu, iye haangafi.
14 Umurove neshamhu, kuti ununure mweya wake paSheori.+
15 Mwanakomana wangu, kana mwoyo wako ukava wakachenjera,+ mwoyo wangu ini uchafara.+
16 Itsvo dzangu dzichapembera nomufaro miromo yako painotaura zvakarurama.+
17 Mwoyo wako ngaurege kuitira vatadzi shanje,+ asi itya Jehovha zuva rose.+
18 Nokuti kana zvikadaro uchava nenguva yemberi,+ uye tariro yako haizoparadzwi.+
19 Haiwa iwe mwanakomana wangu, inzwa uve akachenjera, utungamirire mwoyo wako munzira.+
20 Usava mumwe wevanonwisa waini,+ mumwe wevanokara nyama.+
21 Nokuti chidhakwa nomunhu anokara vachava varombo,+ uye hope dzichapfekedza munhu mamvemve.+
22 Teerera baba vako vakaita kuti uberekwe,+ uye usazvidza amai vako nokuti vakwegura.+
23 Tenga chokwadi+ urege kuchitengesa—tengawo uchenjeri nokurangwa nokunzwisisa.+
24 Baba vomunhu akarurama chokwadi vachafara;+ munhu anobereka munhu akachenjera achafadzwawo naye.+
25 Baba vako naamai vako vachafara, uye amai vakakubereka vachafara.+
26 Mwanakomana wangu, ndipe mwoyo wako, uye maziso ako ngaafarire nzira dzangu.+
27 Nokuti pfambi igomba rakadzika+ uye mukadzi wokumwe itsime rakamanikana.
28 Iye anovandira sezvinoita gororo;+ uye anowedzera vanonyengera pakati pevarume.+
29 Ndiani ane nhamo? Ndiani asingafari? Ndiani anokakavara?+ Ndiani anonetseka? Ndiani ane maronda pasina chikonzero? Ndiani ane maziso asinganyatsooni?
30 Ndevaya vanogarisa pawaini,+ vaya vanouya kuzotsvaka waini yakavhenganiswa.+
31 Usatarira waini painenge yakatsvuka, painovaima iri mukapu, paunoinwa ichidzika zviri nyore.
32 Pakuguma kwayo inoruma senyoka,+ uye inobudisa uturu sezvinoita nyoka.+
33 Maziso ako achaona zvinhu zvinoshamisa, uye mwoyo wako uchataura zvinhu zvakatsauka.+
34 Uchaita somunhu akarara pakati pegungwa, kana somunhu akarara pamusoro pedanda refu rengarava.+
35 Uchati, “Vakandirova, asi handina kurwara; vakandirova, asi handina kuzviziva. Ndichamuka rini?+ Ndichaitsvakazve.”+
© 2014 Watch Tower Bible and Tract Society of Pennsylvania.
|


text:
WASHINGTON DC—
Zimbabwe inoti yatengesa fodya inodarika yakatengeswa gore rapera kunyange kutengeswa kwechirimwa ichi kuchiri kuenderera mberi.
Izvi zvaburitswa nesangano rinoona nezvekutengeswa kwefodya, reTobacco Industry
Marketing Board, TIMB, iro rinoti kusvika pakupera kwezuva neMuvhuro, fodya inorema makirogiramu mamiriyoni zana nemakumi manomwe nemanomwe yakanga yatengeswa pamisika yefodya.
Mukuru weTIMB, Doctor Andrew Matibiri, vanoti fodya yatengeswa iyi yaunza mari inoita mazana mashanu nemakumi matanhatu emadhora.
Fodya yakatengeswa mwaka wese gore rapera, iyo yairema makirogiramu mamiriyoni zana nemakumi matanhatu nematanhatu, yakapinzawo mari yaisvika mazana mana nemakumi mapfumbamwe nemashanu emamiriyoni emadhora.
Doctor Matibiri vanoti mwaka uno fodya iri kutengwa nemutengo uri pakati pemadhora matatu nemasendi gumi nemasere, uchibva pamadhora matatu nemasendi makumi manomwe nerimwe wegore rapera.
Izvi zvinonzi zvakakonzerwa nekuwanda kwefodya isina kunyatsonaka pamusika, uyewo kuwanda kwefodya yakarimwa mwaka uno.
Zimbabwe inozivikanwa zvikuru nekurima fodya asi varimi vazhinji vanonzi vari kunyunyuta nemutengo wakatengwa nawo mbesa yavo gore rino, izvo zvinonzi zvinogona kuderedza huwandu hwevarimi vangangorima fodya mwaka unouya.
Imwe nyaya inonzi ingangoderedza huwandu hwefodya mwaka unouya idambudziko rehuni dzekuomesa nadzo fodya sezvo matunhu mazhinji asisina miti yekushandisa sehuni.
Asi Doctor Matibiri vanoti sangano ravo rine hurongwa hwekugadzirisa dambudziko iri kuburikidza nekushanda nemamwe makambani mukuendeswa kwemarasha ekuHwange pedyo nevarimi.
Hurukuro naDoctor Andrew Matibiri


text:
Mumvuri
Mumvuri (Shadow in English) zvinoreva nzvimbo iri panharaunda isiri kuwana chiedza nokuda kwokuti chiedza chakavhariridzwa nechimwe chiumbwa. Mumvuri unooneka kudivi riri seri kwedivi rine chiedza. Chiedza chezuva chinokonera kuti zvinhu zviri pasi zvive nemimvuri; kureba nekukura kwemumvuri iyi kunosiyana zvichienda nokuti inguvai yezuva.
Pamitumbi iri muchadenga, zuva nemwedzi ndizvo zvinogona kukonzera mimvuri yezvinhu.
Tsika[chinja | edit source]
- Tinotenda baba masvika pamusha wedu makaisa mumvuri wenyu pano. Aya mazwi okutenda mukuru anenge akushanyirai, mukafara nekuuya kwake, mumvuri wake ukaita kwamuri sokunge watonhodza pamusha nguva yokupisa.


text:
Bhaibheri Rinoti Chii Nenyaya Yokubvisa Pamuviri?
Mhinduro yeBhaibheri
Upenyu hunokosha kuna Mwari. Kunyange mwana ane mazuva mashoma aumbwa mudumbu kuna Mwari atori munhu. Mambo Dhavhidhi akafemerwa kuti anyore pamusoro paMwari kuti: “
Maziso enyu akaona muviri wangu uchangobva kuumbwa.” (Pisarema 139:
Panguva yokusununguka mwana zvinogona kuitika kuti upenyu hunogona kuva pangozi zvokuti mai kana kuti mwana anogona kufa. Kana izvi zvikaitika murume nomudzimai ndivo vanofanira kusarudza zvokuita.


text:
Munoita Basa Roumishinari Here?
Hongu. Kwose kwatinogara, Zvapupu zvaJehovha zvinoedza kuva nemafungiro akafanana neemamishinari, kuburikidza nokuudzawo vanhu vatinosangana navo Shoko raMwari.
Uyewo zvimwe Zvapupu zvinoshanya kana kuti kutotamira kunzvimbo dzine vanhu vakawanda vanoda kunzwa mashoko akanaka omuBhaibheri. Zvimwe Zvapupu zvinotamira kune dzimwe nyika kuti zviwedzere basa razvo pakuparidza. Vanofara kuziva kuti vari kubatanidzwawo pakuzadzisa uprofita hwakataurwa naJesu hwokuti “Muchava zvapupu zvangu . . . kusvikira kurutivi ruri kure kwazvo rwenyika.”—Mabasa 1:8.
Muna 1943, takatanga kuva nechikoro chinodzidzisa mamishinari edu kuti anyatsoita basa nomazvo. Kubvira gore iroro Zvapupu zvinopfuura 8 000 zvakapinda chikoro ichi chinonzi Chikoro cheBhaibheri cheWatchtower cheGiriyedhi.


text:
Australia
Australia ndiro ziwumbe riri kwakadziva kuchamhembe kweAsia. Nyika iyi yakatapwa nevarungu vanova ndivo vari kutonga Australia pari zvino.
Guta guru racho iCanberra.
Nyika iyi inozivikanwa nemutambo we cricket, mhuka inonzi kangaroo uye ndiyo imwe yematunhu anowanikwa garwe.
Pakayambuka mhuri dzevanhu veZimbabwe dzichienda Pasirose, Australia ndiyo yedzimwe nyika dzaienda vanhu vemuZimbabwe. Kune chifungidziro chokuti vanhu veZimbabwe vanodarika zviruru makumi maviri (20,000) vanogara kuAustralia.
Australia yakagachirawo vapoteri vaitiza hondo yeku Sudan vazhinji vavo vanhu vatema.


text:
Fanza
Muchidzidzo fundoyetsimba, kufanza zvinoreva kushanduka kubva pakuve mutuvi kuenda pakuve gasi kunoitika pasina kushanduka kwehujoto hwekufanza . Mutuvi unoshanduka kuva godo kana hujoto hwasvika kana kudarika chimiso chekufanza - boiling point. Somuenzaniso, mvura inoshanduka kubva pakuve mutuvi kuenda pakuve mwando wemvura (water vapour) kana hujoto hwasvika kana kudarika hujoto 100oCelsius.
Kujekesa
Kufanza kuri pamupanda wokusasauka. Musiyano ndewekuti kusasauka kunoitika chero nepahujoto huri pasi pechimiso chekufanza. Kufanza kunoitika nemudida uri pamusoro uye kufanza kunoitika kana hujoto hwasvika pachimiso chekufanza.
Somuenzaniso, mvura yasiyiwa mubhava panze pazuva inosasauka ikadakara kusvika pakupera ichingosasauka asi isina kumbofanza. Kupwa kwemvura iyi kunotora nguva yakareba zvinosiyana nemvura iri kufanza iri pamoto inokasira kupwa.
Simba remadziya rinopinda mumutuvi richikonzera kufanza rinonzi mbindikwa yemadziya ekufanza


text:
Ngoda
Ngoda chicherwa chakakosha chino zivikanwa nezita rekuti diamond pachirungu. MuZimbabwe kune migodhi kuChiadzwa, Chimanimani, Beitbridge nekuZvishavane. Kune dzimwe nzvimbo dzakaita seku Bhinga dzinozivikanwa kunzi dzinowanikwa ngoda kunyangwe hazvo kusati kwavane mugodhi wacho.
Tsanangudzo[chinja | edit source]
Zita rekuti ngoda izita itsva rakabva pachiManyika; "kuda" zvinoreva kuyereswa pachiZezuru. Izvi zvakabva pakuti vanhu vaitya kududza nezita nepamusana kwezvaiitika kuChiadzwa vobva vati "kanhu kangoda" zvichireva "kanhu kanoyera" kangoda akazova ndiye ngoda. Ndiko kunamira kwakaita zita.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
9 Zvino Mwari akakomborera Noa nevanakomana vake akati kwavari: “Berekai muwande, muzadze nyika.+
2 Zvisikwa zvose zvipenyu zvenyika nezvisikwa zvose zvinobhururuka zvokumatenga, nezvose zvinofamba panyika, nehove dzose dzegungwa zvicharamba zvichikutyai nokukuvhundukai. Zvino zvaiswa mumaoko enyu.+
3 Mhuka dzose mhenyu dzinofamba dzingava zvokudya zvenyu.+ Ndinokupai dzose, sezvandakaita zvinomera zvakasvibirira.+
4 Nyama bedzi ine mweya+ wayo—iro ropa rayo+—musaidya.+
5 Uyewo, ndichabvunza ropa remweya yenyu. Ndicharibvunza paruoko rwezvisikwa zvose zvipenyu; ndichabvunza mweya womunhu paruoko rwomunhu,+ paruoko rwomumwe nomumwe ari hama yake.
6 Ani naani anoteura ropa romunhu, ropa rake richateurwa nomunhu,+ nokuti Mwari akaita munhu nomufananidzo wake.
7 Imi, berekai, muwande, zadzai nyika muve vazhinji pairi.”+
8 Mwari akati kuna Noa nokuvanakomana vake vaaiva navo:
9 “Ndiri kuita sungano+ yangu nemi, nevana venyu vanokuteverai,+
10 nemweya mipenyu yose yamuinayo, neshiri, nemhuka nezvisikwa zvose zvipenyu zvepanyika zvamuinazvo, kubvira pazvose zvakabuda muareka kusvikira pazvisikwa zvose zvipenyu zvepanyika.+
11 Ndinoita sungano yangu nemi: Zvipenyu zvose hazvichazoparadzwizve nemvura yemafashamo, uye hakuchazovizve nemafashamo kuti aparadze nyika.”+
12 Mwari akatizve: “Ichi ndicho chiratidzo+ chesungano yandiri kupa pakati pangu nemi nemweya mipenyu yose yamunayo, kwezvizvarwa nokusingagumi.
13 Ndinopa muraraungu+ wangu mugore, uye uchava chiratidzo chesungano yacho pakati pangu nenyika.
14 Pandinounza gore pamusoro penyika, muraraungu uchabva waoneka mugore.
15 Ndichayeuka sungano yangu+ iri pakati pangu nemi nemweya mipenyu yose pazvipenyu zvose zvenyama;+ uye mvura haichazovizve mafashamo kuti iparadze pazvipenyu zvose zvenyama.+
16 Muraraungu uchava mugore,+ uye ndichauona kuti ndiyeuke sungano yacho nokusingagumi+ pakati paMwari nemweya mipenyu yose pazvipenyu zvose zvenyama zviri panyika.”+
17 Mwari akadzokorora kuna Noa kuti: “Ichi ndicho chiratidzo chesungano yandinoita pakati pangu nezvipenyu zvose zvenyama zviri panyika.”+
18 Zvino vanakomana vaNoa+ vakabuda muareka vaiva Shemu naHamu naJafeti. Gare gare Hamu akabereka Kenani.+
19 Ava vatatu ndivo vaiva vanakomana vaNoa, uye vanhu vose vomunyika vakapararira kwose kwose vachibva kune ivava.+
20 Zvino Noa akatanga kuva murimi,+ akadyara munda wemizambiringa.+
21 Akatanga kunwa waini, akadhakwa,+ naizvozvo akapfekenura ari mutende rake.
22 Gare gare Hamu+ baba vaKenani vakaona kusapfeka kwababa vavo,+ vakaudza vakoma vavo vaviri kunze.+
23 Shemu naJafeti vakatora jasi,+ vakariisa pamapfudzi avo, vakapinda nenhendashure. Nokudaro vakafukidza kusapfeka kwababa vavo, zviso zvavo zvakafuratira, uye havana kuona kusapfeka kwababa vavo.+
24 Noa akazopengenuka pawaini yake akaziva zvaakanga aitirwa nomwanakomana wake muduku.
25 Akati:
“Kenani+ ngaatukwe.
Ngaave muranda akaderera kwazvo pavakoma vake.”+
26 Akawedzera kuti:
“Jehovha ngaarumbidzwe,+ Mwari waShemu,
Uye Kenani ngaave muranda wake.+
27 Mwari ngaape Jafeti nzvimbo yakakura,
Uye ngaagare mumatende aShemu.+
Kenani ngaave muranda wakewo.”
28 Noa akararama kwemakore mazana matatu nemakumi mashanu mafashamo apfuura.+
29 Naizvozvo mazuva ose aNoa akasvika makore mazana mapfumbamwe nemakumi mashanu uye iye akafa.+
© 2014 Watch Tower Bible and Tract Society of Pennsylvania.
|


text:
Kufudza
Kufudza (herding animals) zvinoreva kuchengetedza zvipfuyo kana kuti mhuka dzepamusha panguva iyo dzinenge dziri kumafuro. Basa iri rine zvinangwa zvinosanganisira: kusvitsa zvipfuyo kunzvimbo dzine mafuro akanaka; kusvitsa mhuka kunonwirwa mvura; kudzivirira mhuka kuti dzisabiwa kana kukuvadzwa; kuchengetedza mhuka kuti dzisadya zvirimwa muminda.
Vamwe vatauri vanoti kurisa, wacho anochengeta zvipfuyo achinzi murisi. Vatauri vechiManyika vanoti kuutsa, wacho anobata basa iri onzi muutsi.
Kurerutsa Mutauro[chinja | edit source]
- Mautsahuku izita rinodudza kuti munhu ari kutaurwa murombo zvokuti anenge achatofudza huku.
- Marisamhuru izita zvakare.


text:
Mashoko Akanaka Anobva Kuna Mwari!
Mashoko Akanaka Anobva Kuna Mwari! Nei tingaabvuma? Bhurocha rino rinopindura mibvunzo yeBhaibheri inowanzobvunzwa.
Kubatsirwa Kwaungaitwa neBhurocha Rino
Bhurocha rino richakubatsira kuti udzidze zvakananga kubva muShoko raMwari, Bhaibheri. Ona kuti ungashandisa sei Bhaibheri rako kuwana magwaro.
Chii Chinonzi Mashoko Akanaka?
Dzidza kuti mashoko okutii anobva kuna Mwari, nei achifanira kukurumidza kuziviswa, uye zvaunofanira kuita.
Mwari Ndiani?
Mwari ane zita here uye ane hanya nesu here?
Mashoko Akanaka Anobva Kuna Mwari Zvechokwadi Here?
Tingava sei nechokwadi chokuti mashoko ari muBhaibheri ndeechokwadi?
Jesu Kristu Ndiani?
Dzidza kuti nei Jesu akafa, rudzikinuro chii, uye kuti iye zvino Jesu ari kuitei.
Chinangwa chaMwari Nokuda Kwenyika Ndechei?
Bhaibheri rinotsanangura kuti nei Mwari akasika nyika, kuti kutambura kuchaguma rini, uye ramangwana renyika uye revaya vanogara pairi rakaita sei.
Itariro Ipi Iripo Nokuda Kwevakafa?
Chii chinoitika kwatiri patinofa? Tichazomboonazve hama dzedu dzakafa here?
Umambo hwaMwari Chii?
Ndiani Mambo woUmambo hwaMwari, uye chii chichaitwa noUmambo hwacho?
Nei Mwari Achibvumira Uipi Nokutambura?
Uipi hwakatanga sei, uye nei Mwari akahubvumira kuenderera mberi? Kutambura kuchazombopera here?
Chii Chingaita Kuti Mhuri Yako Ifare?
Jehovha, Mwari anofara, anoda kuti mhuri dzifare. Wana mazano eBhaibheri anobatsira varume, madzimai, vabereki, nevana.
Ungaziva Sei Kunamata Kwechokwadi?
Panongova nechitendero chimwe chete chechokwadi here? Funga nezvezvinhu zvishanu zvinoratidza kunamata kwechokwadi.
Mitemo yaMwari Inotibatsira Sei?
Jesu akatsanangura kuti nei tichida kutungamirirwa uye kuti mirayiro ipi miviri inonyanya kukosha.
Ungaswedera Sei Pedyo naMwari?
Ona kana Mwari achiteerera minyengetero yose, manyengeterero atinofanira kuita, uye kuti chiizve chatingaita kuti tiswedere pedyo naMwari.
Ndeapi Mashoko Akanaka Pamusoro Pechitendero?
Pachazombova nenguva yokuti vanhu vose vachange vabatana mukunamata Mwari wechokwadi chete here?
Nei Mwari Aine Sangano?
Bhaibheri rinotaura kuti nei vaKristu vechokwadi vakarongeka uye kuti vakarongeka sei.
Nei Uchifanira Kuramba Uchidzidza Zvakawanda nezvaJehovha?
Kuziva kwaunoita Mwari neShoko rake kungabatsira sei vamwe? Ungava noukama hwakaita sei naMwari?


text:
Mukundo
Shoko rokuti mukundo kana hugabe (Authority kuChirungu) rinoreva simba kana mvumo yokurayira zvinofanirwa kuitwa panzvimbo kana nhambo nenzira yakatarwa pasi pemutemo wenyika kana murawo wesangano. Pakushanda kunoita masangano akatsaukana chinhu chakakosha kuti zvitsungo kana zvirongwa zvinoitwa zvidavidzirwe kana kurayirwa nemunhu kana boka revanhu rine mvumo yekuita saizvozvo. Masangano ose anosanganisira mapato matongerwo enyika, hurumende, madzishe, makanzuru, makambani zvichingodaro, anoita zvakarurama kana achitevedza mutowo wemashandiro akadaro.
Kuti shoko rashandiswa nderipi mukundo kna hugabe zvinoenderana nemunhu ari kutaura, ose anoreva zvakafanana.
Muenzaniso[chinja | edit source]
Madzishe ematunhu muZimbabwe vane mukundo wekugovera minda mumaruwa ari pasi pavo.
Mapazi ehurumende ane hudaviri pamusoro pezvirongwa zvakasiyana-siyana zvine chinangwa chekuchengetedza mitemo yenyika - kuEnglish anonzi (Responsible Authorities). Mapazi aya akapiwazve mukundo kuti ave anotarira kuti mitemo yakasiyana yehurumende yatevedzwa. Mapazi aya anobata basa zvichienderana nemitemo yakatarwa nedare reParamende - (Acts of Parliament). MuZimbabwe kune mapazi ane hugabe pamusoro: pemvura; mitero; ndege, kutakurwa kwenhumbi nevanhu; uye michero nemhuka. Muenzaniso ndiyo inoti: ZIMRA; ZINWA; ZINARA; Municipalities; Natural Resources Board; Environmental Protection Authority; Civil Aviation Authority; POTRAZ zvichingodaro.
Shoko idzva[chinja | edit source]
Nokumwe kutaura tichitodza mutauro weKirundu wekuBurundi, mukundo unganzi hugabe; izwi iri rinotodza rechiKirundu rokuti ubugabe rinoreva authority. Mutauro weKirundu uri pamupanda wemitauro yechiBantu inotaurwa kuno kuChamhembe kweAfrica uye une mashoko mazhinji akatodzana neChiShona
Mukundo kana kuti hugabe isimba rakapiwa pasi pemitemo yenyika kana sangano kuti munhu kana boka revanhu rive neutongi pamusoro pemabatirwo ezvinhu zvinosanganisira: vanhu; basa; mari; ivhu; michero; hutano; mishonga zvichingodaro.


text:
Shandisai chero mitowo iyi ku wana yamuro ya munoda.
· Runhare — fonerai 703-594-2168. Imi mucha nzwa kumhoresa kwaka pambwa mu Ngezi; imi pambai shoko renyu mushure. Muturikiri acha yamura isu mu kudavira.
· Mbune — shanyirai chikoro che mwana wenyu. Zvino tairisirwa kuti mutauri we mutauro wenyu anenge asipo. Zvisinei mushandi acha shandisa posita ne mibvunzo ku unganidza mashoko ku yamura imi.
Mu mamiriro ese, imi mucha kumbirwa kupa zvino tevera:
o Zita renyu ne zita re mwana wenyu;
o Chikoro che mwana wenyu, giredhi, ne zita re mudzidzisi;
o Munhu (zita kana basa) imi wa munoda ku taura yane, ne nhauro ye hurukuro; ne
o nhamba ye runhare, ne nguva iri nane imi yamuno kwanisa
kubatwa.


text:
NYAYA DZOMUBHAIBHERI DZINE MIFANANIDZO
NYAYA DZOMUBHAIBHERI DZINE MIFANANIDZO
VaIsraeri Vanogadzira Mhuru Yendarama
Verenga unzwe nezvaAroni mukoma waMosesi akatadzira Mwari paakabatsira vaIsraeri kugadzira mhuru yendarama. Verenga nyaya yacho paIndaneti kana kuti ita zvokuiprinda.
DZIMWE NYAYA PACHIKAMU CHINO
Paunoverenga nyaya yomuBhaibheri ine mifananidzo paIndaneti kana kuti yawapirinda, edza kuona nyaya yacho ichitoitika mupfungwa dzako. Mapedza, semhuri, kurukurai zvidzidzo zviri munyaya yacho nokupindura mibvunzo iri panoperera nyaya yacho.


text:
Dindingwe
Dindingwe (cheetah in English) imhuka yemusango iri mumhuri yekatsi uye ichiwanikwa muziwumbe reAfrica neAsia. Dindingwe ndiyo yoga katsi yesango ine nzwara dzisingadzokere mukati; nokudaro haikwanise kukwira miti yakareba yakamira mutwi kuenda mudenga. Dindingwe rinodheera mapazi ari zasi kwemiti. Hakuna mhuka inomhanya nespidhi unodarika dindingwe; inokwanisa kusvika 110-120km/hr pachinhambwe chidiki chingaita 500m. Dindingwe rinokwanisa kufangura kubva 0-100 km/hr panguva inoita 3 sekondi.
Contents
Chimiro[chinja | edit source]
Dindingwe rine dundundu rakadzika uye chiuno chitete. Dindingwe rakura rine huremu hunoita 35-72kg; rinoreba 110-150cm kubva kumusoro kusvika kubesu. Kana richipimwa kureba pamapendekete rinoreba 66-94cm; muskwe unoreba 60-84cm.
Kuberekana[chinja | edit source]
Nzvari dzinoyaruka dzava pamwedzi makumi maviri kuvika makumi maviri ana mana (20-24); hono dzinoyaruka dzasvitsa mwedzi gumi nemiviri (12). Asi ingwe hadzinyanye kutandana dzisati dzasvitsa makore matattu (3); uye kushumira kunoitika chero nguva yegore. Nzvari dzinotsvaka chero ripi dindingwe gono.
Nzvari dzinotakura pamuviri mazuva 90-99 dzichizvara vana vatatu kusvika vashanu. vana ava vane huremu 150-300gram panguva yokuzvarwa. Dindingwe rinozvarwa riiine mavara aro. Vana vanosiyana naamai pamwedzi 13-20 yekuzvarwa. Nzvari dzinoda kugara dzoga dzisingasangane nedzimwe kunze kwenguva iyo dzinenge dziri kurera vana vadzo. Panguva iyi ndipo panodzidziswa mwana weingwe zvinhi zvizhinji zvinosanganisira kuvhima.
Kuvhima[chinja | edit source]
Dindingwe rinodya nyama richivhima kunyanya mhuka ndiki dzine huremu huri pasi pe 40kg. Rinonyanya kutanda mhembwe nemhara. Kana ingwe dzichinge dzavhima dzakawanda dzinotanda ngongoni nembizi zvakare. Handa dzomusango netsuro ndidzo dzimwe mhuka dzinovhimiwa nedindingwe.
Dindingwe rinovhima richironda charaona kwete kutevera hwema. Rinonyangira kusvika 10-30m rotanga kudzinganisa mhuka. Kazhinji-zhinji mhuka inenge yabatwa munguva iri pasi pe minute rimwe. Richinge yakudinka kubata mhuka munguva iyoyi dindingwe rinokasira kurasa moyo. Pachinguva chidiki charinenge radzinganisa mhuka, muviri wedindingwe unenge wopisa zvakanyanya.
Tsika[chinja | edit source]
Tsumo - "Dindingwe rinonakwa richakweva rimwe asi kana iro rokwehwa roti mavara azara ivhu".
Mukonowengwe izita remhuri dziri muZimbabwe rekuzvirumbidza
Madzishe kare vaishongedzwa nedehwe redindingwe kuratidza hukuru nehumhare hwavo.
Mazita emhuri[chinja | edit source]
Kune mazita emhuri ane chekuita nedindingwe. Mamwe ndiwo anoti: Mukonowengwe, Mutambanengwe, Ngwerume.